title: Az Európai Parlament Elnökségének határozata (2017. június 12.) az európai politikai pártok és az európai politikai alapítványok jogállásáról és finanszírozásáról szóló 1141/2014/EU, Euratom európai parlamenti és tanácsi rendelet végrehajtására vonatkozó eljárások megállapításáról

text:
               29.6.2017

               HU

               Az Európai Unió Hivatalos Lapja

               C 205/2

         AZ EURÓPAI PARLAMENT ELNÖKSÉGÉNEK HATÁROZATA
   (2017. június 12.)
   az európai politikai pártok és az európai politikai alapítványok jogállásáról és finanszírozásáról szóló 1141/2014/EU, Euratom európai parlamenti és tanácsi rendelet végrehajtására vonatkozó eljárások megállapításáról
   (2017/C 205/02)
   AZ EURÓPAI PARLAMENT ELNÖKSÉGE,
   tekintettel az Európai Unióról szóló szerződésre és különösen annak 10. cikke (4) bekezdésére,
   tekintettel az Európai Unió működéséről szóló szerződésre és különösen annak 224. cikkére,
   tekintettel az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendeletre (1) és különösen annak 25. cikke (1) bekezdésére,
   tekintettel az Unió általános költségvetésére alkalmazandó pénzügyi szabályokról szóló, 2012. október 25-i 966/2012/EU, Euratom európai parlamenti és tanácsi rendeletre (2) (a továbbiakban: a költségvetési rendelet),
   tekintettel a 966/2012/EU, Euratom rendelet alkalmazási szabályairól szóló, 2012. október 29-i 1268/2012/EU felhatalmazáson alapuló bizottsági rendeletre (3) (a továbbiakban: a költségvetési rendelet alkalmazási szabályai),
   tekintettel az európai politikai pártok és alapítványok nyilvántartásának tartalmáról és működéséről szóló, 2015. október 2-i (EU, Euratom) 2015/2401 felhatalmazáson alapuló bizottsági rendeletre (4),
   tekintettel az Európai Parlament eljárási szabályzatára (a továbbiakban: eljárási szabályzat) és különösen annak 25. cikke (11) bekezdésére és 223a. cikkére,
   mivel:

               (1)

               meg kell határozni az 1141/2014/EU, Euratom rendelet végrehajtására vonatkozó eljárásokat,

               (2)

               a hatékony és eredményes pénzgazdálkodás és az átláthatóság érdekében minden egyes finanszírozás iránti kérelem vonatkozásában az Elnökség határozatára van szükség, amelyről értesíteni kell a címzettet, és amennyiben az intézkedés hátrányosan érinti a címzettet, a határozatnak indokolást is tartalmaznia kell,

         ELFOGADTA EZT A HATÁROZATOT:
   1. cikk
   Tárgy
   E határozat meghatározza az 1141/2014/EU, Euratom rendelet végrehajtására vonatkozó eljárásokat.
   Eltérő rendelkezés hiányában e határozat az európai politikai pártokra és az európai politikai alapítványokra egyaránt alkalmazandó.
   E határozat mellékletei a határozat szerves részét képezik.
   2. cikk
   Fogalommeghatározások
   E határozat alkalmazásában:

               1.

               „kérelmező”: az 1141/2014/EU, Euratom rendelet 18. cikke szerinti finanszírozás iránti kérelmet hozzájárulási felhívást vagy pályázati felhívást követően benyújtó párt vagy alapítvány;

               2.

               „megbízott, engedélyezésre jogosult tisztviselő”: az az alkalmazott, akire az Elnökség 2014. június 16-i határozatával (5) és a főtitkárnak az engedélyezésre jogosult tisztviselő feladatainak átruházásáról szóló határozatával összhangban az engedélyezésre jogosult tisztviselő hatásköreit átruházták;

               3.

               „hatóság”: az 1141/2014/EU, Euratom rendelet 6. cikke szerinti európai politikai pártokkal és európai politikai alapítványokkal foglalkozó hatóság;

               4.

               „kedvezményezett”: az a párt, amelynek az 1141/2014/EU, Euratom rendelet értelmében hozzájárulást, vagy az az alapítvány, amelynek az 1141/2014/EU, Euratom rendelet értelmében támogatást ítéltek oda;

               5.

               „végleges finanszírozási összeg”: a végleges hozzájárulási összeg (pártok esetében) vagy a végleges támogatási összeg (alapítványok esetében), melyet az Elnökség az éves jelentésről szóló határozatát követően állapít meg.

               6.

               „alapítvány”: az 1141/2014/EU, Euratom rendelet 2. cikkének 4. pontja szerinti európai politikai alapítvány;

               7.

               „finanszírozás”: a költségvetési rendelet Második része VIII. címének értelmében vett hozzájárulás (pártok esetében) vagy a költségvetési rendelet Első része VI. címének értelmében vett vissza nem térítendő működési támogatás (alapítványok esetében);

               8.

               „finanszírozási határozat”: a hozzájárulás odaítéléséről szóló határozat (pártok esetében) vagy a támogatás odaítéléséről szóló határozat (alapítványok esetében) a felhívásban megjelölt feltételeknek megfelelően;

               9.

               „finanszírozási eljárás”: a kérelmek beadásától az éves jelentés jóváhagyásáig és a végleges finanszírozási összegről szóló határozat elfogadásáig tartó eljárás;

               10.

               „párt”: az 1141/2014/EU, Euratom rendelet 2. cikkének 3. pontja értelmében vett európai politikai párt.

         3. cikk
   Felhívások
   (1)   Az Elnökség jóváhagyását követően a megbízott, engedélyezésre jogosult tisztviselő gondoskodik a hozzájárulási felhívás közzétételéről a pártok, és a pályázati felhívás közzétételéről az alapítványok vonatkozásában (a továbbiakban: felhívások).
   (2)   A felhívások megjelölik az írásbeli finanszírozás iránti kérelmek Európai Parlamentnek való benyújtása tekintetében a pártokra és az alapítványokra vonatkozó határidőt.
   (3)   A felhívások tartalmazzák az alábbiakat:

               a)

               a kitűzött célok;

               b)

               a jogi keret;

               c)

               a finanszírozási eljárás időrendje;

               d)

               az uniós finanszírozásra vonatkozó rendelkezések;

               e)

               támogathatósági és kizárási kritériumok;

               f)

               (csak alapítványok esetében) a kiválasztási szempontok;

               g)

               az 1141/2014/EU, Euratom rendelet 19. cikke szerinti odaítélési kritériumok;

               h)

               a kérelem formanyomtatványa és a kérelmező által a kérelemmel benyújtandó becsült költségvetés struktúrája;

               i)

               adott esetben az előírt igazoló dokumentumokat tartalmazó jegyzék;

               j)

               a hozzájárulások és támogatások odaítélésének az Elnökség által jóváhagyott különleges és általános feltételei.

         (4)   A hozzájárulási felhívás vagy a pályázati felhívás meghatározza, hogy minden kérelmező írásban kifejezetten kötelezettséget vállal arra, hogy megfelel a vonatkozó feltételeknek, ami pályázata elfogadhatóságának feltétele.
   4. cikk
   Finanszírozás iránti kérelem
   (1)   Az 1141/2014/EU, Euratom rendelet 18. cikke (1) bekezdésével összhangban ahhoz, hogy az Európai Unió általános költségvetéséből finanszírozásban részesüljön, a kérelmezőnek írásos kérelmet kell benyújtania az Európai Parlament elnökéhez.
   (2)   A megbízott, engedélyezésre jogosult tisztviselő felkérheti a kérelmezőt a kérelemre vonatkozó további igazoló dokumentumok vagy pontosítások észszerű határidőn belüli benyújtására.
   5. cikk
   A finanszírozás iránti kérelemről szóló határozat
   (1)   A főtitkár javaslata alapján az Elnökség az adott felhívás lezárását követően három hónapon belül határoz a finanszírozás iránti kérelmekről, miután ellenőrizte az 1141/2014/EU, Euratom rendelet 17. és 18. cikkében, valamint az e határozat a 3. cikkének (3) bekezdésében meghatározott kritériumoknak való megfelelést. Az Elnökség figyelembe veszi a pályázó körülményeiben a finanszírozás iránti kérelem benyújtása után bekövetkezett változásokat.
   (2)   Amennyiben a kérelmet jóváhagyják, az Elnökség az 1a. mellékletben (pártok esetében) vagy az 1b. mellékletben (alapítványok esetében) meghatározott mintának megfelelően finanszírozási határozatot ad ki, amelyben rögzíti a kérelmezőnek odaítélt összeget.
   (3)   Amennyiben a kérelmet elutasítják, a döntésnek tartalmaznia kell az elutasítás indokait.
   (4)   A finanszírozás összegét az 1141/2014/EU, Euratom rendelet 19. cikkével összhangban kell meghatározni és az ebben a szakaszban csupán előzetes jellegű. A végleges finanszírozási összeget az e határozat 8. cikkében meghatározott eljárással összhangban kell meghatározni.
   (5)   Ha az egyes pályázóknak jutó összeg jelentősen eltér az e határozat 3. cikkében említett felhívások közzétételének időpontjában várható összegtől, az Elnökség felkérheti az Európai Parlament elnökét, hogy terjesszen be javaslatot az illetékes bizottságnak a rendelkezésre álló források módosításáról.
   6. cikk
   Kifizetések
   (1)   A kedvezményezettek részére a finanszírozás előfinanszírozás formájában kerül kifizetésre az 1a. mellékletben (pártok esetében) és az 1b. mellékletben (alapítványok esetében) megállapított különleges feltételek értelmében. Amennyiben megfelelően indokolt esetben az Elnökség másként nem határoz, az előfinanszírozás a legnagyobb finanszírozási összeg 100 %-át kitevő egyszeri részletként kerül kifizetésre.
   (2)   Eseti alapon és kockázatelemzés alapján az Elnökség dönthet úgy, hogy a költségvetési rendelettel összhangban előfinanszírozási garancia letétbe helyezését kéri a kedvezményezettől.
   (3)   A kifizetésekre és az azokkal kapcsolatos határidőkre vonatkozó rendelkezéseket a finanszírozási határozat részletezi.
   7. cikk
   Külső ellenőrzés
   (1)   Az Európai Parlament közvetlenül az 1141/2014/EU, Euratom rendelet 23. cikkének (3) bekezdése értelmében megbízott független külső testületektől vagy szakértőktől kapja meg az 1141/2014/EU, Euratom rendelet 23. cikke (1) bekezdésének b) pontjában hivatkozott külső audit jelentést.
   (2)   Azt, hogy a külső audit mire terjed ki, az 1141/2014/EU, Euratom rendelet 23. cikke (1) bekezdésének b) pontja rögzíti. A külső audit célját az 1a. mellékletben meghatározott általános feltételek B. részének (pártok esetében) és az 1b. mellékletben meghatározott általános feltételek B. részének (alapítványok esetében) alkalmazandó rendelkezései részletezik.
   8. cikk
   Az éves jelentésről és a végleges finanszírozási összegről szóló határozat
   (1)   A főtitkár javaslata alapján az Elnökség azon pénzügyi évet követő év szeptember 30-ig, amelyre az éves jelentés vonatkozik, jóváhagyja vagy elutasítja az éves jelentést.
   (2)   Az Elnökség vagy a megbízott, engedélyezésre jogosult tisztviselő felkérheti a kedvezményezettet, hogy a vonatkozó szabályoknak való megfelelés ellenőrzése céljából további információkat bocsásson rendelkezésre.
   (3)   Amennyiben az Elnökség vagy a megbízott, engedélyezésre jogosult tisztviselő ilyen további információkat kér, az éves jelentésről szóló határozat meghozatalának határideje meghosszabbodik az említett információ átvételéig és értékeléséig.
   (4)   A pártok tekintetében az Elnökség az éves jelentés alapján évente határozza meg a visszatéríthető kiadások összegét. Az el nem költött finanszírozás következő pénzügyi évre történő átvitele esetén a végleges finanszírozási összeget az 1a. mellékletben meghatározott általános feltételek B. részével összhangban határozzák meg.
   (5)   Az alapítványok tekintetében a támogatás végleges összege az éves jelentés alapján kerül meghatározásra.
   (6)   A végleges finanszírozási összeg nem haladhatja meg:

               a)

               a finanszírozási határozatban meghatározott legmagasabb finanszírozási összeget;

               b)

               a ténylegesen felmerült visszatéríthető vagy támogatható kiadások 85 %-át.

         (7)   A (4)–(6) bekezdéssel összhangban megállapított végleges finanszírozási összeg és a finanszírozási határozat szerint korábban eszközölt előfinanszírozási kifizetések alapján a megbízott, engedélyezésre jogosult tisztviselő meghatározza a kedvezményezettnek vagy az Európai Parlamentnek járó összegeket.
   (8)   A végleges finanszírozási összeg megállapítása nem érinti az Európai Parlament azon jogát, hogy az 1a. mellékletben meghatározott általános feltételek B. részével (pártok esetében) és az 1b. mellékletben meghatározott általános feltételek B. részével (alapítványok esetében) összhangban utólagos ellenőrzéseket végezzen, és azt a lehetőséget, hogy a finanszírozási összeg visszamenőleges hatállyal kiigazításra kerüljön.
   (9)   Az e cikk értelmében elfogadott határozatokról, mint egyedi határozatról az eljárási szabályzat 223a. cikkének (1) bekezdésével összhangban értesíteni kell a kedvezményezettet.
   (10)   Az éves jelentés jóváhagyására és a végleges finanszírozási összegről szóló határozat elfogadására alkalmazandó eljárást az 1a. mellékletben meghatározott általános feltételek B. része (pártok esetében) és az 1b. mellékletben meghatározott általános feltételek B. része (alapítványok esetében) részletezik.
   (11)   Az Elnökség vagy a megbízott, engedélyezésre jogosult tisztviselő a 1141/2014/EU, Euratom rendelet 6. cikke (9) bekezdésével összhangban konzultálhat a hatósággal abból a célból, hogy az általa az éves jelentés jóváhagyásához vagy a végleges finanszírozási összegről szóló határozat elfogadásához relevánsnak ítélt további információkat kérjen.
   9. cikk
   Felfüggesztési eljárás
   (1)   A költségvetési rendelet alkalmazandó szabályaival és az 1a. mellékletben meghatározott általános feltételek A. részének (pártok esetében) és az 1b. mellékletben meghatározott általános feltételek A. részének (alapítványok esetében) alkalmazandó rendelkezéseivel összhangban az Elnökség a főtitkár javaslata alapján úgy határozhat, hogy felfüggeszti a politikai párt vagy alapítvány finanszírozásának kifizetését, és hogy a kifizetés folytatásáról dönt, amennyiben az ilyen felfüggesztés indokai már nem állnak fenn. A megbízott, engedélyezésre jogosult tisztviselő feladata ezen eljárás megindítása és a szükséges lépések megtétele az 1a. mellékletben meghatározott általános feltételek A. részével (pártok esetében) és az 1b. mellékletben meghatározott általános feltételek A. részével (alapítványok esetében) összhangban, az Elnökség ilyen határozatát megelőzően.
   2.   Az Elnökség által e cikk alapján elfogadott határozatokra az eljárási szabályzat 223a. cikke (1) bekezdésének harmadik albekezdése alkalmazandó.
   10. cikk
   A finanszírozási határozat visszavonása
   (1)   A 1141/2014/EU, Euratom rendelettel, és különösen annak 30. cikkével, a költségvetési rendelet alkalmazandó szabályaival valamint az 1a. mellékletben meghatározott általános feltételek A. részével (pártok esetében) és az 1b. mellékletben meghatározott általános feltételek A. részével (alapítványok esetében) összhangban az Elnökség a főtitkár javaslata alapján úgy határozhat, hogy visszavonja a finanszírozási határozatot. A megbízott, engedélyezésre jogosult tisztviselő feladata ezen eljárás megindítása és a szükséges lépések megtétele az 1a. mellékletben meghatározott általános feltételek A. részével (pártok esetében) és az 1b. mellékletben meghatározott általános feltételek A. részével (alapítványok esetében) összhangban, az Elnökség ilyen határozatát megelőzően.
   (2)   Az Elnökség által e cikk alapján elfogadott határozatokra az eljárási szabályzat 223a. cikke (1) bekezdésének harmadik albekezdése alkalmazandó.
   (3)   A szükséges beszedési utalványok kibocsátása a megbízott, engedélyezésre jogosult tisztviselő hatáskörébe tartozik.
   11. cikk
   A finanszírozási határozat hatályon kívül helyezése
   (1)   A 1141/2014/EU, Euratom rendelettel, és különösen annak 27. és 30. cikkével, a költségvetési rendelet alkalmazandó szabályaival valamint az 1a. mellékletben meghatározott általános feltételek A. részével (pártok esetében) és az 1b. mellékletben meghatározott általános feltételek A. részével (alapítványok esetében) összhangban az Elnökség a főtitkár javaslata alapján úgy határozhat, hogy hatályon kívül helyezi a finanszírozási határozatot. A megbízott, engedélyezésre jogosult tisztviselő feladata ezen eljárás megindítása és a szükséges lépések megtétele az 1a. mellékletben meghatározott általános feltételek A. részével (pártok esetében) és az 1b. mellékletben meghatározott általános feltételek A. részével (alapítványok esetében) összhangban, az Elnökség ilyen határozatát megelőzően.
   (2)   Az Elnökség által e cikk alapján elfogadott határozatokra az eljárási szabályzat 223a. cikke (1) bekezdésének harmadik albekezdése alkalmazandó.
   (3)   A szükséges beszedési utalványok kibocsátása a megbízott, engedélyezésre jogosult tisztviselő hatáskörébe tartozik.
   12. cikk
   Ellenőrzés
   A finanszírozási határozatnak kifejezetten elő kell írnia, hogy az Európai Parlament és más illetékes hatóságoknak – az 1141/2014/EU, Euratom rendelet 24. és 25. cikkében említettek szerint – joguk van ellenőrzési hatáskörük gyakorlására a kedvezményezettel szemben.
   13. cikk
   Technikai segítségnyújtás
   Az 1141/2014/EU, Euratom rendelet 26. cikkével összhangban a kedvezményezettek technikai segítségnyújtást kérhetnek a Parlament helyiségeinek külső felhasználóira vonatkozó szabályzatról szóló, 2000. március 14-i elnökségi határozattal (annak módosított formájában) és a technikai segítségnyújtás bármely más formájára vonatkozó, az Elnökség által a továbbiakban elfogadott szabályozással összhangban. Az Elnökség felhatalmazhatja a főtitkárt a technikai segítségnyújtásra vonatkozó határozatok meghozatalára.
   14. cikk
   Meghallgatáshoz való jog
   Azokban az esetekben, amikor az alkalmazandó finanszírozási határozat – ideértve annak különleges és általános feltételeit – értelmében bármely határozat Parlament általi elfogadását megelőzően a kedvezményezett jogosult észrevételei benyújtására, a kedvezményezettnek – amennyiben az alkalmazandó szabályok másképp nem rendelkeznek – 10 munkanap áll rendelkezésére észrevételei írásbeli benyújtására. Ezt az időszakot a kedvezményezett indokolással ellátott kérésére egy alkalommal további 10 munkanappal meg lehet hosszabbítani.
   15. cikk
   Hatályon kívül helyezés, hatálybalépés és tényleges alkalmazás
   (1)   Ez a határozat az Európai Unió Hivatalos Lapjában való kihirdetését követő napon lép hatályba. Ez a határozat a 2018-as költségvetési évre szóló finanszírozás odaítélésére vonatkozó eljárástól kezdődően alkalmazandó.
   (2)   Az Európai Parlament Elnökségének 2004. március 29-i határozata (6) e határozat hatálybalépésének napjától hatályát veszti. Továbbra is alkalmazandó azonban a 2004/2003/EK európai parlamenti és tanácsi rendelet (7) által szabályozott európai szintű politikai pártok és alapítványok finanszírozására vonatkozó, folyamatban lévő eljárásokkal kapcsolatos aktusok és kötelezettségvállalások tekintetében.
   16. cikk
   Közzététel
   E határozatot közzé kell tenni az Európai Unió Hivatalos Lapjában és az Európai Parlament weboldalán.

      Mellékletek – finanszírozási határozat mintája:

               1a. melléklet – a hozzájárulásra vonatkozó határozat mintája – párt

               1b. melléklet – a támogatásra vonatkozó határozat mintája – alapítvány

      (1)  HL L 317. 2014.11.4., 1. o.

      (2)  HL L 298., 2012.10.26., 1. o.

      (3)  HL L 362., 2012.12.31., 1. o.

      (4)  HL L 333., 2015.12.19., 50. o.

      (5)  Az Európai Parlament költségvetésének végrehajtásáról szóló belső szabályzatra vonatkozó, 2014. június 16-i elnökségi határozat.

      (6)  Az Európai Parlament Elnökségének 2015. október 7-i határozata (HL C 428., 2015.12.19., 1. o.) által módosított, 2004. március 29-i határozata az európai szintű politikai pártokra irányadó előírásokról és finanszírozásuk szabályairól szóló, 2004/2003/EK európai parlamenti és tanácsi rendelet végrehajtására vonatkozó eljárásokról (HL C 63., 2014.3.4. 1.o.).

      (7)  Az Európai Parlament és a Tanács 2004/2003/EK rendelete (2003. november 4.) az európai szintű politikai pártokra irányadó előírásokról és finanszírozásuk szabályairól (HL L 297., 2003.11.15., 1. o.).

      Ia. MELLÉKLET

         [MINTA] HOZZÁJÁRULÁSRA VONATKOZÓ HATÁROZAT – PÁRT
         SZÁM: …[ILLESSZE BE]…

         tekintettel az Európai Unióról szóló szerződésre és különösen annak 10. cikke (4) bekezdésére,
         tekintettel az Európai Unió működéséről szóló szerződésre és különösen annak 224. cikkére,
         tekintettel az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendeletre (1) és különösen annak 25. cikke (1) bekezdésére,
         tekintettel az Unió általános költségvetésére alkalmazandó pénzügyi szabályokról szóló, 2012. október 25-i 966/2012/EU, Euratom európai parlamenti és tanácsi rendeletre (2) (a továbbiakban: költségvetési rendelet),
         tekintettel a 966/2012/EU, Euratom rendelet alkalmazási szabályairól szóló, 2012. október 29-i 1268/2012/EU felhatalmazáson alapuló bizottsági rendeletre (3) (a továbbiakban: a költségvetési rendelet alkalmazási szabályai),
         tekintettel az európai politikai pártok és alapítványok nyilvántartásának tartalmáról és működéséről szóló, 2015. október 2-i (EU, Euratom) 2015/2401 felhatalmazáson alapuló bizottsági rendeletre (4),
         tekintettel az Európai Parlament eljárási szabályzatára és különösen annak 25. cikke (11) bekezdésére,
         tekintettel az 1141/2014/EU, Euratom rendelet végrehajtására vonatkozó eljárásokról szóló, 2017. június 12-i európai parlamenti elnökségi határozatra (5),
         tekintettel az európai szintű politikai pártok finanszírozása céljából kiírt hozzájárulási felhívásban az Európai Parlament által meghatározott feltételekre,
         mivel:

                     (1)

                     az Európai Unióról szóló szerződés 10. cikkének (4) bekezdése úgy rendelkezik, hogy az európai szintű politikai pártok hozzájárulnak az európai politikai tudatosság kialakításához és az uniós polgárok akaratának kinyilvánításához;

                     (2)

                     e határozat egy olyan hozzájárulási felhívás eredményeként született, amelyben a kérelmezőkkel megismertették a finanszírozási határozatok mintáját, beleértve a feltételeket is;

                     (3)

                     [a kedvezményezett] [az Európai Parlament általi kézhezvétel napja] finanszírozás iránti kérelmet nyújtott be, és kimondottan elfogadta a finanszírozási határozat feltételeit;

               AZ EURÓPAI PARLAMENT ELNÖKSÉGE [dátum]-i ülésén MEGVIZSGÁLTA a kérelmet, és A KÖVETKEZŐ HATÁROZATOT HOZTA:
         A költségvetési rendelet 204a. cikkének értelmében vett közvetlen pénzügyi hozzájárulást (a továbbiakban: finanszírozás) kap:

                     [a kedvezményezett teljes hivatalos neve]

                     [hivatalos jogi formája]

                     [jogi nyilvántartási száma]

                     [teljes hivatalos címe]

                     [uniós adószáma],

                     (a továbbiakban: a kedvezményezett),

               melynek képviselője e finanszírozási határozat vonatkozásában:
         …[a jogi kötelezettségvállalásra jogosult képviselő neve]…,
         a kedvezményezett alapszabálya szerinti tevékenységek és célkitűzések támogatása céljából,
         a hozzájárulási felhívásban és ezen hozzájárulásra vonatkozó határozatban (a továbbiakban: finanszírozási határozat) megállapított feltételek mellett, beleértve az e finanszírozási határozat szerves részét képező, az annak mellékletében szereplő különleges feltételeket, általános feltételeket és a becsült költségvetést.
         A különleges feltételek rendelkezései elsőbbséget élveznek e határozat más részeinek rendelkezéseivel szemben. Az általános feltételek rendelkezései elsőbbséget élveznek a többi melléklet rendelkezéseivel szemben.

            Tartalomjegyzék

                     I.

                  KÜLÖNLEGES FELTÉTELEK
                  9

                     I.1. cikk –

                  A határozat tárgya
                  9

                     I.2. cikk –

                  Jogosultsági időszak
                  10

                     I.3. cikk –

                  A finanszírozás formája
                  10

                     I.4. cikk –

                  A finanszírozás előzetes (maximális) összege
                  10

                     I.5. cikk –

                  A kifizetések és azok módozatai
                  10

                     I.5.1.

                  Előfinanszírozás
                  10

                     I.5.2.

                  A fennmaradó összeg kifizetése vagy a jogtalanul kifizetett előfinanszírozás visszafizettetése
                  10

                     I.5.3.

                  Pénznem
                  10

                     I.6. cikk –

                  Bankszámla
                  10

                     I.7. cikk –

                  Általános adminisztratív rendelkezések
                  11

                     I.8. cikk –

                  A határozat hatálybalépése
                  11

                     II.

                  ÁLTALÁNOS FELTÉTELEK
                  11

                     A. RÉSZ:

                  JOGI ÉS ADMINISZTRATÍV RENDELKEZÉSEK
                  11

                     II.1. cikk –

                  Fogalommeghatározások
                  11

                     II.2. cikk –

                  A kedvezményezett általános kötelezettségei
                  12

                     II.3. cikk –

                  A bankszámlához kapcsolódó kötelezettségek
                  12

                     II.4. cikk –

                  Kártérítési felelősség
                  12

                     II.5. cikk –

                  Titoktartás
                  13

                     II.6. cikk –

                  Személyes adatok kezelése
                  13

                     II.7. cikk –

                  Nyilvántartás megőrzése
                  13

                     II.8. cikk –

                  Az uniós finanszírozás láthatósága
                  13

                     II.8.1.

                  Az uniós finanszírozással kapcsolatos tájékoztatás
                  13

                     II.8.2.

                  Az Európai Parlament felelősségét kizáró nyilatkozat
                  13

                     II.8.3.

                  Információk Európai Parlament általi közzététele
                  13

                     II.9. cikk –

                  Szerződések kedvezményezett általi odaítélése
                  13

                     II.9.1.

                  Alapelvek
                  13

                     II.9.2.

                  Nyilvántartás megőrzése
                  14

                     II.9.3.

                  Ellenőrzés
                  14

                     II.9.4.

                  Felelősség
                  14

                     II.10. cikk –

                  Vis maior
                  14

                     II.11. cikk –

                  A finanszírozás felfüggesztése
                  14

                     II.11.1.

                  A felfüggesztés okai
                  14

                     II.11.2.

                  A felfüggesztéskor alkalmazandó eljárás
                  14

                     II.11.3.

                  A felfüggesztés hatásai
                  14

                     II.11.4.

                  A kifizetés folytatása
                  15

                     II.12. cikk –

                  A finanszírozási határozat európai parlament általi visszavonása
                  15

                     II.12.1.

                  A visszavonás okai
                  15

                     II.12.2.

                  A visszavonáskor alkalmazandó eljárás
                  15

                     II.12.3.

                  A visszavonás hatásai
                  15

                     II.13. cikk –

                  A finanszírozási határozat hatályon kívül helyezése
                  15

                     II.13.1.

                  A kedvezményezett kérésére történő hatályon kívül helyezés
                  15

                     II.13.2.

                  Az Európai Parlament általi hatályon kívül helyezés
                  15

                     II.13.3.

                  A hatályon kívül helyezés hatásai
                  16

                     II.14. cikk –

                  Engedményezés
                  16

                     II.15. cikk –

                  Késedelmi kamat
                  16

                     II.16. cikk –

                  Alkalmazandó jog
                  16

                     II.17. cikk –

                  Meghallgatáshoz való jog
                  16

                     B. RÉSZ:

                  PÉNZÜGYI RENDELKEZÉSEK
                  16

                     II.18. cikk –

                  Visszatéríthető kiadások
                  16

                     II.18.1.

                  Feltételek
                  16

                     II.18.2.

                  Példák visszatéríthető kiadásokra
                  17

                     II.19. cikk –

                  Vissza nem téríthető kiadások összesen
                  17

                     II.20. cikk –

                  Természetbeni hozzájárulások
                  18

                     II.21. cikk –

                  Költségvetési átcsoportosítások
                  18

                     II.22. cikk –

                  Jelentéstételi kötelezettség
                  18

                     II.22.1.

                  Éves jelentés
                  18

                     II.22.2.

                  Külső audit jelentés
                  19

                     II.23. cikk –

                  Az éves jelentésről szóló határozat
                  19

                     II.24. cikk –

                  A végleges finanszírozási összegről szóló határozat
                  20

                     II.24.1.

                  Az éves jelentés hatása
                  20

                     II.24.2.

                  Küszöbérték
                  20

                     II.24.3.

                  Az el nem költött finanszírozás átvitele
                  20

                     II.24.4.

                  A végleges finanszírozási összegről szóló határozat
                  20

                     II.24.5.

                  Az el nem költött finanszírozás visszafizettetése
                  20

                     II.24.6.

                  A finanszírozás egyenlege
                  20

                     II.24.7.

                  Saját források többlete
                  20

                     II.25. cikk –

                  Előfinanszírozási kamat
                  21

                     II.26. cikk –

                  Visszafizettetés
                  21

                     II.26.1.

                  Késedelmi kamat
                  21

                     II.26.2.

                  Beszámítás
                  21

                     II.26.3.

                  Banki költségek
                  21

                     II.27. cikk –

                  Pénzügyi biztosíték
                  22

                     II.28. cikk –

                  Ellenőrzés
                  22

                     II.28.1.

                  Általános rendelkezések
                  22

                     II.28.2.

                  Dokumentumok megőrzésének kötelezettsége
                  22

                     II.28.3.

                  Dokumentumok és/vagy információk átadásának kötelezettsége
                  22

                     II.28.4.

                  Helyszíni látogatások
                  22

                     II.28.5.

                  Kontradiktórius ellenőrzési eljárás
                  22

                     II.28.6.

                  Az ellenőrzés során tett megállapítások hatásai
                  23

                     II.28.7.

                  Az OLAF ellenőrzési jogai
                  23

                     II.28.8.

                  Az Európai Számvevőszék ellenőrzési jogai
                  23

                     II.28.9.

                  A II.28.1–4. cikk szerinti kötelezettségeknek való megfelelés elmulasztása
                  23

                     Melléklet –

                  Becsült költségvetés
                  24
               I.   KÜLÖNLEGES FELTÉTELEK

            I.1. cikk

            A határozat tárgya

         Az Európai Parlament finanszírozást nyújt a kedvezményezett alapszabálya szerinti tevékenységek és célkitűzések végrehajtásához a [beillesztendő]-es pénzügyi évben, a különleges feltételekben és az általános feltételekben (a továbbiakban: feltételek) meghatározott feltételekkel, valamint a finanszírozási határozat mellékletével összhangban. Ez a finanszírozási határozat Európai Parlament általi végrehajtását jelenti.
         A kedvezményezett a finanszírozást az alapszabálya szerinti tevékenységek és célkitűzések végrehajtása céljából használja fel, saját felelősségében eljárva, és a feltételekkel valamint a finanszírozási határozat mellékletével összhangban. Ez a finanszírozási határozat kedvezményezett általi végrehajtását jelenti.

            I.2. cikk

            Jogosultsági időszak

         Az uniós finanszírozásra való jogosultsági időszak [ÉÉÉÉ/HH/NN]-tól/-től [ÉÉÉÉ/HH/NN]-ig tart.

            I.3. cikk

            A finanszírozás formája

         A kedvezményezett részére a költségvetési rendelet Második részének VIII. címe értelmében nyújtott hozzájárulások a ténylegesen felmerült visszatéríthető kiadások százalékos aránya visszatérítésének formájában valósulnak meg.

            I.4. cikk

            A finanszírozás előzetes (maximális) összege

         Az Európai Parlament legfeljebb [illessze be az összeget] EUR összegű hozzájárulást nyújt, amely nem haladhatja meg a teljes becsült visszatéríthető kiadások 85 %-át.
         A kedvezményezett becsült visszatéríthető kiadásait a melléklet állapítja meg (a továbbiakban: becsült költségvetés). A becsült költségvetésnek egyensúlyban kell lennie, és tartalmaznia kell a kedvezményezettnek a jogosultsági időszakra vonatkozó valamennyi költségét és bevételét. A visszatéríthető kiadásokat a II.18. cikknek megfelelően el kell különíteni a vissza nem téríthető kiadásoktól.

            I.5. cikk

            A kifizetések és azok módozatai

         A finanszírozást az alábbi menetrend és módozatok szerint kell kifizetni.
         I.5.1.   Előfinanszírozás

         Az e finanszírozási határozat I.4. cikkében meghatározott maximális összeg [alapesetben 100 %, egyéb esetben illessze be az Európai Parlament által meghatározott százalékot]%-át kitevő [illessze be az összeget] EUR előfinanszírozásként történő kifizetése a finanszírozási határozat hatálybalépését követő, vagy adott esetben a(z) [illessze be az összeget] EUR összegű pénzügyi garancia Európai Parlament rendelkezésére bocsátásának időpontjától (a későbbi időpontot figyelembe véve) számított 30 napon belül történik a kedvezményezett javára.
         I.5.2.   A fennmaradó összeg kifizetése vagy a jogtalanul kifizetett előfinanszírozás visszafizettetése

         Az éves jelentésről szóló európai parlamenti határozatot és a végleges finanszírozási összegnek a II.24. cikk szerinti megállapítását követő 30 napon belül ki kell fizetni a kedvezményezettnek a finanszírozás egyenlegét vagy vissza kell fizettetni a jogtalanul kifizetett előfinanszírozást.
         I.5.3.   Pénznem

         Az Európai Parlament a kifizetéseket euróban teljesíti. A tényleges költségek euróra történő átváltása az Európai Unió Hivatalos Lapjának C sorozatában közzétett napi árfolyamon, vagy ennek hiányában az Európai Parlament által megállapított és internetes honlapján közzétett havi, könyv szerinti árfolyamon történik azon a napon, amikor az Európai Parlament kiállítja a fizetési megbízást, amennyiben a különleges feltételek kifejezetten másként nem rendelkeznek.
         Az Európai Parlament kifizetései az Európai Parlament számlájának megterhelése napján tekintendők teljesítettnek.

            I.6. cikk

            Bankszámla

         A kifizetéseket a kedvezményezett által az Európai Unió valamely tagállamában székhellyel rendelkező bankban fenntartott euro bankszámlára vagy alszámlára folyósítják, amelynek adatai az alábbiak:

                     A bank neve: […]

                     A számlavezető fiók címe: […]

                     A számlatulajdonos pontos megnevezése: […]

                     Teljes számlaszám (a banki kódokkal együtt): […]

                     IBAN: […]

                     BIC/SWIFT-kód: […]

            I.7. cikk

            Általános adminisztratív rendelkezések

         Minden, a finanszírozási határozattal kapcsolatosan az Európai Parlamentnek szánt közleményt írásban kell megküldeni az alábbi címre, a finanszírozási határozat számának feltüntetésével:

                     Európai Parlament

                     Az elnök

                     c/o a pénzügyi főigazgató

                     c/o a pénzügyi főigazgató

                     L-2929 Luxembourg

               Hagyományos postai küldemények esetében az Európai Parlament által történő kézhevételnek az Európai Parlament Postaszolgálata általi hivatalos iktatás dátuma minősül.
         A finanszírozási határozatot az alábbi címre küldik meg a kedvezményezettnek:

                     […] úr/asszony

                     [Tisztség]

                     [A kedvezményezett hivatalos elnevezése]

                     [Teljes hivatalos cím]

               A kedvezményezett címében bekövetkező minden változásról haladéktalanul írásban kell értesíteni az Európai Parlamentet.

            I.8. cikk

            A határozat hatálybalépése

         A finanszírozási határozat az Európai Parlament részéről történő aláírása napján lép hatályba.
         II.   ÁLTALÁNOS FELTÉTELEK

         A. RÉSZ: JOGI ÉS ADMINISZTRATÍV RENDELKEZÉSEK

            II.1. cikk

            Fogalommeghatározások

         E finanszírozási határozat alkalmazásában:

                     1.

                        „tevékenységi jelentés”: a jogosultsági időszak folyamán felmerült költségek írásbeli indokolása. Például a tevékenységek, igazgatási költségek stb. magyarázata vonatkozásában. A tevékenységi jelentés az éves jelentés részét képezi;

                     2.

                        „éves jelentés”: a pénzügyi év végét követően hat hónapon belül, az 1141/2014/EU, Euratom rendelet 23. cikkével és a költségvetési rendelet 204l. cikkével összhangban benyújtott jelentés;

                     3.

                        „a finanszírozás egyenlege”: az I.5.1. cikk szerinti előfinanszírozás összeg és a II.24.4. cikk szerinti végleges finanszírozási összeg különbsége;

                     4.

                        „előfinanszírozás elszámolása”: az helyzet, amikor az engedélyezésre jogosult tisztviselő megállapítja a végleges finanszírozási összeget, és a kedvezményezettnek kifizetett összegek már nem képezik az Unió tulajdonát;

                     5.

                        „összeférhetetlenség”: az helyzet, amikor a finanszírozási határozat kedvezményezett általi pártatlan és objektív végrehajtása családi vagy érzelmi okok, nemzeti hovatartozással kapcsolatos okok, gazdasági érdek vagy bármely más, a finanszírozási határozat tárgya által érintett bármely harmadik féllel közös érdek miatt veszélyeztetve van. A politikai hovatartozás elvben nem jelent összeférhetetlenséget a politikai pártok és az azonos politikai értékeket valló szervezetek között létrejött megállapodások esetében. Ettől függetlenül egy ilyen megállapodás esetében az 1141/2014/EU, Euratom rendelet 22. cikkét be kell tartani;

                     6.

                        „természetbeni hozzájárulások” vagy „természetbeni felajánlások”: harmadik felek által ingyenesen a kedvezményezett rendelkezésére bocsátott nem pénzügyi erőforrások, az 1141/2014 rendelet 2. cikkének 7. és 8. pontja értelmében;

                     7.

                        „n pénzügyi év” vagy „jogosultsági időszak”: annak a tevékenységnek a végrehajtási időszaka, amelynek támogatása céljából a finanszírozási határozattal a finanszírozás odaítélésre került, az I.2. cikknek megfelelően;

                     8.

                        „vis maior”: minden olyan előre nem látható és kivételes, vagy a kedvezményezettől vagy az Európai Parlamenttől független és az általuk vagy a pénzügyi támogatásban részesülő alvállalkozók, kapcsolódó jogalanyok vagy harmadik felek által elkövetett hibákra vagy gondatlanságukra vissza nem vezethető helyzet vagy esemény, amely a finanszírozási határozat szerinti kötelezettségének teljesítésében a kedvezményezettet vagy az Európai Parlamentet megakadályozza, és amely kellő gondosság ellenére elkerülhetetlen volt. A következők nem tekinthetők vis maiornak: munkaügyi viták, munkabeszüntetések, pénzügyi nehézségek, szolgáltatás nemteljesítése, berendezések vagy anyagok hibái illetve ezek késedelmes rendelkezésre bocsátása, kivéve, ha ezek közvetlenül egy releváns vis maior esetéből származnak;

                     9.

                        „hivatalosan értesít”: postai úton vagy elektronikus levélben, átvételi elismervénnyel történő írásbeli kommunikáció;

                     10.

                        „csalás”: az Unió pénzügyi érdekeit sértő szándékos cselekvés vagy mulasztás, nevezetesen hamis, helytelen vagy hiányos beszámoló vagy dokumentum benyújtása vagy felhasználása, vagy egy adott kötelezettséget megsértve az információszolgáltatás megtagadása;

                     11.

                        „finanszírozás”: a költségvetési rendelet Második részének VIII. címe és az 1141/2014/EU, Euratom rendelet IV. fejezete értelmében vett „közvetlen pénzügyi hozzájárulások”;

                     12.

                        „szabálytalanság”: az uniós jog valamely rendelkezésének a kedvezményezett általi, annak cselekménye vagy mulasztása révén történő megsértése, amelynek eredményeként az Unió költségvetése kárt szenved vagy kárt szenvedhet;

                     13.

                        „saját források”: nem uniós finanszírozásból származó külső források. Például: adományok, tagoktól származó hozzájárulások (az 1141/2014/EU, Euratom rendelet 2. cikkének 7. és 8. pontjában meghatározottak szerint) stb.;

                     14.

                        „kapcsolódó személy”: minden olyan személy, akinek jogában áll a kedvezményezettet képviselni, vagy nevében döntéseket hozni;

                     15.

                        „lényeges hiba”: a finanszírozási határozat valamely rendelkezésének bármely megsértése olyan cselekmény vagy mulasztás révén, amelynek eredményeként az Európai Unió költségvetése kárt szenved vagy kárt szenvedhet.

            II.2. cikk

            A kedvezményezett általános kötelezettségei

         A kedvezményezett:

                     a)

                     kizárólagos felelősséget visel és bizonyítási kötelezettség terheli valamennyi őt terhelő jogi kötelezettség tekintetében;

                     b)

                     köteles minden, az Európai Parlamentet érő olyan kárt helyreállítani, amely a finanszírozási határozat végrehajtásának – ideértve a helytelen megvalósítást – következménye, a vis maior esetét kivéve;

                     c)

                     harmadik felekkel szemben kizárólagos felelősséget visel a finanszírozási határozat végrehajtása során, ideértve az őket ért mindenfajta kárt is;

                     d)

                     haladéktalanul tájékoztatja az Európai Parlamentet a jogi, pénzügyi, technikai, szervezeti vagy tulajdonosi helyzetében bekövetkezett minden változásról, valamint a neve, címe vagy jogi képviselője tekintetében bekövetkezett változásokról;

                     e)

                     minden intézkedést megtesz annak érdekében, hogy megelőzzön bármely felmerülő összeférhetetlenséget.

            II.3. cikk

            A bankszámlához kapcsolódó kötelezettségek

         Az I.6. cikkben említett számlának vagy alszámlának lehetővé kell tennie az Európai Parlament által fizetett összegek azonosítását, és azokat kizárólag az Európai Parlament által kifizetett, az I.5. cikkben említett összegek fogadására kell fenntartani.
         Ha az e számlára előfinanszírozásként kifizetett pénzösszegek kamatoznak vagy más, ezzel egyenértékű hasznot hoznak annak a tagállamnak a joga szerint, amelynek területén a számlát nyitották, az ilyen kamatot vagy hasznot az Európai Parlament a II.25. cikkben megállapított feltételek alapján, a költségvetési rendelet 204k. cikke (5) bekezdésével összhangban visszafizetteti.
         Az Európai Parlament által kifizetett összegek semmilyen körülmények között nem használhatók spekulatív célokra.
         Az előfinanszírozás az Unió tulajdona marad mindaddig, amíg nem kerül sor a végleges finanszírozási összeggel szembeni elszámolásra.

            II.4. cikk

            Kártérítési felelősség

         Az Európai Parlament nem tehető felelőssé a kedvezményezett által okozott vagy elszenvedett esetleges károkért, ideértve az e finanszírozási határozat végrehajtása során vagy annak következtében harmadik feleknek okozott károkat is.
         A vis maior esetét kivéve a kedvezményezett vagy a kapcsolódó személy megtéríti az Európai Parlamentnek a finanszírozási határozat végrehajtása vagy a finanszírozási határozat rendelkezéseinek nem teljes mértékben megfelelő végrehajtása következtében bekövetkezett kárt.

            II.5. cikk

            Titoktartás

         E finanszírozási határozat, az 1141/2014/EU, Euratom rendelet 32. cikke és egyéb alkalmazandó uniós jogszabályok eltérő rendelkezése hiányában az Európai Parlament és a kedvezményezett vállalja, hogy megőrzi minden dokumentum, információ, és e finanszírozási határozat tárgyával közvetlen kapcsolatban lévő minden egyéb anyag titkosságát.

            II.6. cikk

            Személyes adatok kezelése

         A finanszírozási határozattal kapcsolatban összegyűjtött valamennyi személyes adatot az 1141/2014/EU, Euratom rendelet 33. cikkével és a 45/2001/EK rendelettel (6) összhangban kell kezelni.
         Ezek az adatok csak a finanszírozási határozat végrehajtásának és ellenőrzésének céljából kezelhetőek, az uniós joggal összhangban álló ellenőrzési és auditfeladatok elvégzéséért felelős szervekhez való lehetséges továbbításuk sérelme nélkül.

            II.7. cikk

            Nyilvántartás megőrzése

         A költségvetési rendelet 204o. cikkével összhangban a kedvezményezetteknek az éves jelentés és a költségvetési rendelet 204l. cikkének (1) bekezdésében említett éves pénzügyi kimutatások benyújtását követően öt évig meg kell őrzniük a finanszírozási határozat végrehajtásával kapcsolatos összes nyilvántartást és bizonylatot.
         A finanszírozás felhasználásához kapcsolódó ellenőrzésekkel, fellebbezésekkel, jogvitákkal vagy igényrendezéssel kapcsolatos nyilvántartásokat az ezen ellenőrzések, fellebbezések, jogviták vagy igényrendezések lezárultáig kell megőrizni.

            II.8. cikk

            AZ uniós finanszírozás láthatósága

         II.8.1.   Az uniós finanszírozással kapcsolatos tájékoztatás

         Amennyiben az Európai Parlament másképp nem kéri vagy más megoldásba bele nem egyezik, a kedvezményezettnek a finanszírozási határozattal kapcsolatos valamennyi közleményében és publikációjában, beleértve a konferenciákat, szemináriumokat és minden egyéb tájékoztató és promóciós anyagot (például brosúrák, röplapok, poszterek, prezentációk, akár elektronikus formában is stb.) is, jeleznie kell, hogy a program az Európai Parlament részéről pénzügyi támogatásban részesült.
         II.8.2.   Az Európai Parlament felelősségét kizáró nyilatkozat

         A kedvezményezett valamennyi közleményében és kiadványában, az bármilyen formában és bármely médium útján történik is, meg kell említeni, hogy a kizárólagos felelősséget a szerző viseli, és az Európai Parlament nem tartozik felelősséggel az ezekben foglalt információk semmilyen esetleges felhasználásáért.
         II.8.3.   Információk Európai Parlament általi közzététele

         Az Európai Parlament egy honlapon közzéteszi az 1141/2014/EU, Euratom rendelet 32. cikkében felsorolt információkat.

            II.9. cikk

            Szerződések kedvezményezett általi odaítélése

         II.9.1.   Alapelvek

         A költségvetési rendelet 204b. cikkének (2) bekezdésével összhangban a finanszírozás felhasználható a kedvezményezett által kötött szerződésekkel kapcsolatos kiadások visszatérítésére, feltéve, ha odaítélésükkor nem állt fenn összeférhetetlenség.
         A szolgáltatónként, évenként és árunként vagy szolgáltatásonként 60 000 EUR-t meghaladó értékű szerződések esetében a kedvezményezettnek legalább három ajánlatot kell beszereznie olyan írásbeli ajánlattételi felhívás útján, amely részletesen tartalmazza a beszerzésre vonatkozó követelményeket. A szerződések időtartama nem haladhatja meg az öt évet.
         Ha háromnál kevesebb ajánlatot nyújtanak be az írásbeli ajánlattételi felhívásra, a kedvezményezett köteles igazolni, hogy a kérdéses beszerzés tekintetében lehetetlen volt több ajánlat beszerezése.
         II.9.2.   Nyilvántartás megőrzése

         A kedvezményezett megőrzi nyilvántartásában az ajánlatok értékelését, és írásban indokolja a nyertes szolgáltató kiválasztását.
         II.9.3.   Ellenőrzés

         A kedvezményezett gondoskodik arról, hogy az Európai Parlament, az európai politikai pártokkal és európai politikai alapítványokkal foglalkozó hatóság, az Európai Számvevőszék és az Európai Csalás Elleni Hivatal (OLAF) gyakorolni tudják az 1141/2014/EU, Euratom rendelet V. fejezete és a költségvetési rendelet 204n. cikke szerinti ellenőrzési jogukat. A kedvezményezett biztosítja, hogy a harmadik felekkel kötött szerződések tartalmazzák ezen ellenőrzési jogok harmadik felekkel szembeni gyakorlásának lehetőségét.
         II.9.4.   Felelősség

         A kedvezményezett viseli a kizárólagos felelősséget a finanszírozási határozat végrehajtása és rendelkezéseinek betartása tekintetében. A kedvezményezett vállalja, hogy minden szükséges intézkedést megtesz annak biztosítása érdekében, hogy a szerződő fél lemondjon minden, a finanszírozási határozatból eredő jogának érvényesítéséről az Európai Parlamenttel szemben.

            II.10. cikk

            Vis maior

         Ha az Európai Parlament vagy a kedvezményezett vis maior esetével kerül szembe, haladéktalanul értesítenie kell a másik felet tértivevényes ajánlott levélben vagy ezzel egyenértékű módon, pontosan megjelölve a szóban forgó helyzet természetét, valószínűsíthető időtartamát és várható hatásait.
         Az Európai Parlamentnek és a kedvezményezettnek mindent meg kell tenniük, hogy a lehető legkisebbre csökkentsék a vis maior esete által okozott károkat.
         Sem az Európai Parlament, sem a kedvezményezett részéről nem tekinthető az e határozatból származó bármely kötelezettsége megszegésének, ha e kötelezettség teljesítését vis maior akadályozta meg.

            II.11. cikk

            A finanszírozás folyósításának felfüggesztése

         II.11.1.   A felfüggesztés lehetséges okai

         Az Európai Parlament a költségvetési rendelet alkalmazandó előírásainak megfelelően jogosult a finanszírozás kifizetésének felfüggesztésére a következő körülmények esetén:

                     i.

                     azt gyanítja, hogy a kedvezményezett nem teljesítette a hozzájárulások felhasználásával kapcsolatos, a költségvetési rendelet 204k. cikkében meghatározott kötelezettségeit, e gyanú ellenőrzéséig; vagy

                     ii.

                     a kedvezményezettre az 1141/2014/EU, Euratom rendelet 27. cikkének (4) bekezdése szerinti pénzügyi szankciót szabtak ki, a pénzügyi szankció megfizetéséig.

               II.11.2.   A felfüggesztéskor alkalmazandó eljárás

               1. lépés
            – A kifizetés felfüggesztését megelőzően az Európai Parlament hivatalosan értesíti a kedvezményezettet a felfüggesztésre irányuló szándékáról és ennek okairól, továbbá felszólítja a kedvezményezettet, hogy ezen értesítés kézhezvételétől számított 30 naptári napon belül nyújtsa be észrevételeit.

               2. lépés
            – Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy nem folytatja a felfüggesztési eljárást, erről értesíti a határozat kedvezményezettjét.
         Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy folytatja a felfüggesztési eljárást, a felfüggesztésről szóló, indokolással ellátott határozat formájában hivatalosan értesíti a kedvezményezettet, az alábbiakról tájékoztatva:

                     i.

                     a II.11.1. cikk i. pontjában említett esetben a szükséges ellenőrzés lezárultának várható időpontja; valamint

                     ii.

                     a jogorvoslati lehetőségek.

               II.11.3.   A felfüggesztés hatásai

         A kifizetés felfüggesztésének az a következménye, hogy a kedvezményezett nem jogosult kifizetésekre az Európai Parlament részéről addig, amíg a II.11.2. cikkben, a 2. lépés i. pontjában említett ellenőrzés le nem zárul vagy a felfüggesztés okai már nem állnak fenn. Ez nem érinti az Európai Parlamentnek a finanszírozási határozat visszavonására illetve hatályon kívül helyezésére vonatkozó jogát.
         II.11.4.   A folyósítás folytatása

         Attól kezdve, hogy a felfüggesztés okai már nem állnak fenn, valamennyi érintett kifizetés folytatódik, amelyről az Európai Parlament értesíti a kedvezményezettet.

            II.12. cikk

            A finanszírozási határozat európai parlament általi visszavonása

         II.12.1.   A visszavonás okai

         A hatóságnak a nyilvántartásból való törlésre vonatkozó határozata alapján az Európai Parlament jogosult a finanszírozási határozat visszavonására, kivéve az 1141/2014/EU, Euratom rendelet 30. cikke (2) bekezdésének harmadik albekezdésében meghatározott esetekben.
         II.12.2.   A visszavonáskor alkalmazandó eljárás

               1. lépés
            – A finanszírozási határozat visszavonását megelőzően az Európai Parlament hivatalosan értesíti a kedvezményezettet a visszavonásra irányuló szándékáról és annak okairól, továbbá felszólítja a kedvezményezettet, hogy ezen értesítés kézhezvételétől számított 30 naptári napon belül nyújtsa be észrevételeit.

               2. lépés
            – Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy nem vonja vissza a finanszírozási határozatot, e határozatáról tájékoztatja a kedvezményezettet.
         Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy visszavonja a finanszírozási határozatot, a kifizetés visszavonásáról szóló, indokolással ellátott határozat formájában hivatalosan értesíti a kedvezményezettet.
         A kedvezményezettnek jogtalanul kifizetett összegeket a költségvetési rendelet alkalmazandó előírásainak megfelelően vissza kell fizettetni.
         II.12.3.   A visszavonás hatásai

         A finanszírozási határozat visszavonásáról szóló határozat a finanszírozási határozat elfogadásának időpontjáig visszamenőleg visszamenőleges hatállyal bír.

            II.13. cikk

            A finanszírozási határozat hatályon kívül helyezése

         II.13.1.   A kedvezményezett kérésére történő hatályon kívül helyezés

         A kedvezményezett kérheti a finanszírozási határozat hatályon kívül helyezését.
         A kedvezményezett a hatályon kívül helyezés tárgyában hivatalosan értesíti az Európai Parlamentet, az alábbiak megjelölésével:

                     a)

                     a hatályon kívül helyezés okai; valamint

                     b)

                     a hatályon kívül helyezés időpontja, amely nem lehet korábbi a hivatalos értesítés elküldésének dátumánál.

               A hatályon kívül helyezés az arról szóló határozatban megjelölt időpontban hatályosul.
         II.13.2.   Az Európai Parlament általi hatályon kívül helyezés

         a)   A hatályon kívül helyezés okai

         Az Európai Parlament az alábbi körülmények bármelyikének fennállása esetén jogosult a finanszírozási határozat hatályon kívül helyezésére:

                     a)

                     a hatóságnak a kedvezményezett nyilvántartásból való törlésére vonatkozó határozata alapján, az 1141/2014/EU, Euratom rendelet 30. cikke (2) bekezdésének harmadik albekezdésében meghatározott esetekben;

                     b)

                     ha a kedvezményezett már nem felel meg az 1141/2014/EU, Euratom rendelet 18. cikke (2) bekezdésének;

                     c)

                     ha az Európai Parlament megállapítja, hogy a kedvezményezett nem teljesítette a hozzájárulások felhasználásával kapcsolatos, a költségvetési rendelet 204k. cikkében meghatározott kötelezettségeit;

                     d)

                     ha a kedvezményezett csődöt jelent, felszámolás vagy más, hasonló eljárás alatt áll.

               b)   A hatályon kívül helyezéskor alkalmazandó eljárás

               1. lépés
            – A finanszírozási határozat hatályon kívül helyezését megelőzően az Európai Parlament hivatalosan értesíti a kedvezményezettet a hatályon kívül helyezésre irányuló szándékáról és annak okairól, továbbá felszólítja a kedvezményezettet, hogy ezen értesítés kézhezvételétől számított 30 naptári napon belül nyújtsa be észrevételeit.

               2. lépés
            – Amennyiben az Európai Parlament az észrevételezésre rendelkezésre álló időszak lejárta után úgy határoz, hogy nem helyezi hatályon kívül a finanszírozási határozatot, e határozatáról tájékoztatja a kedvezményezettet.
         Amennyiben az Európai Parlament az észrevételezésre rendelkezésre álló időszak lejárta után úgy határoz, hogy hatályon kívül helyezi a finanszírozási határozatot, a hatályon kívül helyezésről szóló, indokolással ellátott határozat formájában tértivevénnyel, hivatalosan értesíti a kedvezményezettet.
         A finanszírozási határozat hatályon kívül helyezése az arról szóló határozatban megjelölt időpontban hatályosul.
         II.13.3.   A felmondás hatásai

         A finanszírozási határozat hatályon kívül helyezéséről szóló határozat ex nunc hatályú. A kedvezményezettnek a hatályon kívül helyezéséről szóló határozat hatálybalépésének napjától kezdve felmerült tényleges költségei vissza nem téríthető kiadásoknak minősülnek.

            II.14. cikk

            Engedményezés

         A kedvezményezett nem engedményezheti az Európai Parlamenttel szembeni kifizetési igényeit harmadik felekre, kivéve, ha azt az Európai Parlament a kedvezményezett indokolással ellátott írásbeli kérelme alapján előzetesen engedélyezi.
         Amennyiben az Európai Parlament nem fogadja el írásban az engedményezést, vagy az ilyen elfogadás feltételei nem teljesülnek, az engedményezés érvénytelen.
         Az engedményezés semmilyen körülmények között sem mentesítheti a kedvezményezettet az Európai Parlamenttel szemben fennálló kötelezettségei alól.

            II.15. cikk

            Késedelmi kamat

         Ha az Európai Parlament nem hajtja végre a kifizetést annak határidején belül, a kedvezményezett késedelmi kamatra jogosult, amelynek mértéke megfelel az Európai Központi Bank euróban bonyolított fő refinanszírozási műveleteiben alkalmazott kamat (a továbbiakban: referencia-kamatláb) három és fél százalékponttal növelt szintjének. A referencia-kamatláb a kifizetés határideje lejárata hónapjának első napján érvényes, az Európai Unió Hivatalos Lapjának C sorozatában közzétett kamatláb.
         A kifizetések Európai Parlament általi, a II.11. cikk szerinti felfüggesztése nem minősül késedelmes kifizetésnek.
         A késedelmi kamat a kifizetés esedékességének napját követő naptól a tényleges kifizetés napjáig tartó, és ez utóbbit is magában foglaló időszakra jár.
         Az első albekezdés alóli kivételként, amennyiben a számított kamat értéke legfeljebb 200 EUR, azt az Európai Parlamentnek csak akkor kell kifizetnie a kedvezményezett számára, ha a kedvezményezett a késedelmes kifizetés kézhezvételétől számított két hónapon belül ilyen irányú kérelmet nyújt be.

            II.16. cikk

            Alkalmazandó jog

         E finanszírozási határozatra az alkalmazandó uniós jog, valamint különösen az 1141/2014/EU, Euratom rendelet és a költségvetési rendelet alkalmazandó szabályai teljes mértékben alkalmazandóak. Ezeket szükséges esetben a kedvezményezett székhelye szerinti tagállam nemzeti joga egészíti ki.

            II.17. cikk

            Meghallgatáshoz való jog

         Azokban az esetekben, amikor e finanszírozási határozat értelmében a kedvezményezett jogosult észrevételei benyújtására, a kedvezményezettnek – kifejezetten eltérő rendelkezés hiányában – 10 munkanap áll rendelkezésére észrevételei írásban történő benyújtására. Ezt az időszakot a kedvezményezett indokolással ellátott kérésére egy alkalommal további 10 munkanappal meg lehet hosszabbítani.
         B. RÉSZ: PÉNZÜGYI RENDELKEZÉSEK

            II.18. cikk

            Visszatéríthető kiadások

         II.18.1.   Feltételek

         Ahhoz, hogy adott költségek uniós finanszírozásból visszatérítésre jogosultnak minősüljenek – valamint a költségvetési rendelet 204k. cikkével összhangban – az alábbi kritériumoknak kell megfelelniük:

                     a)

                     közvetlen kapcsolatban vannak a finanszírozási határozat tárgyával és szerepelnek a finanszírozási határozathoz mellékelt becsült költségvetésben;

                     b)

                     szükségesek a finanszírozási határozat végrehajtásához;

                     c)

                     észszerűek és indokoltak, valamint megfelelnek a hatékony és eredményes pénzgazdálkodás elvének, különösen a gazdaságosság és a hatékonyság tekintetében;

                     d)

                     az I.2. cikkben megállapított jogosultsági időszak folyamán merülnek fel, kivéve az éves jelentésekhez valamint a pénzügyi kimutatásokra és az alapul szolgáló számlákra vonatkozó igazolásokhoz kapcsolódó költségeket;

                     e)

                     a kedvezményezettnél ténylegesen felmerültek;

                     f)

                     azonosíthatók és ellenőrizhetők, valamint szerepelnek a kedvezményezett könyvelésében az alkalmazandó számviteli elveknek megfelelően;

                     g)

                     megfelelnek az alkalmazandó adó- és társadalombiztosítási szabályoknak;

                     h)

                     megfelelnek a II.9.1. cikk első bekezdésének és általános szabályként a II.9.1. cikk második bekezdésének.

               A kedvezményezett számviteli és belső auditeljárásainak lehetővé kell tenniük az éves jelentésben kimutatott költségek és bevételek közvetlen egybevetését a pénzügyi kimutatásokkal és a megfelelő igazoló dokumentumokkal.
         II.18.2.   Példák visszatéríthető kiadásokra

         Feltéve, hogy megfelelnek a II.18.1. cikkben megállapított kritériumoknak, különösen a következő működési költségek tekintendők visszatéríthetőknek a költségvetési rendelet 204k. cikkének sérelme nélkül:

                     a)

                     igazgatási költségek, illetve technikai segítségnyújtással, megbeszélésekkel, kutatással, határokon átnyúló eseményekkel, tanulmányokkal, tájékoztatással és kiadványokkal kapcsolatos költségek;

                     b)

                     személyi költségek, amelyek magukban foglalják a tényleges fizetéseket a társadalombiztosítási járulékokkal és a javadalmazáshoz tartozó egyéb törvényes költségekkel együtt, feltéve, hogy ezek nem haladják meg a kedvezményezettnek a javadalmazás vonatkozásában folytatott szokásos politikája szerinti átlagos mértéket;

                     c)

                     a személyzet utazási és tartózkodási költségei, feltéve, hogy megfelelnek a kedvezményezett utazási költségek vonatkozásában folytatott szokásos gyakorlatának;

                     d)

                     berendezések és egyéb (új vagy használt) eszközök amortizációs költsége a kedvezményezett könyvelésében rögzítettek szerint, amennyiben az eszköz:

                                 i.

                                 a nemzetközi számviteli standardoknak és a kedvezményezett szokásos számviteli gyakorlatának megfelelően kerül leírásra; valamint

                                 ii.

                                 a II.9.1. cikk első bekezdésével és általános szabályként a II.9.1. cikk második bekezdésével összhangban szerezték be, amennyiben a beszerzésre a jogosultsági időszak során került sor;

                     e)

                     fogyasztási javak, árubeszerzések és más szerződések költségei, amennyiben azok:

                                 i.

                                 a II.9.1. cikk első bekezdésével és általános szabályként a II.9.1. cikk második bekezdésével összhangban kerültek beszerzésre, valamint

                                 ii.

                                 közvetlen kapcsolatban vannak a finanszírozási határozat tárgyával;

                     f)

                     közvetlenül a finanszírozási határozat követelményeiből eredő költségek, beleértve adott esetben pénzügyi szolgáltatások díjait (különösen a pénzügyi garanciák díját), amennyiben a megfelelő szolgáltatásokat a II.9.1. cikk első bekezdésével, valamint általános szabályként a II.9.1. cikk második bekezdésével összhangban szerezték be;

                     g)

                     a kedvezményezett alábbi társult szervezetinek nyújtott pénzügyi támogatás: [illessze be a társult szervezetek nevét, például fiatalok és nők szervezetei, a finanszírozási kérelemben megadottak szerint] azzal a feltétellel, hogy az egyes szervezeteknek nyújtandó pénzügyi támogatás nem haladja meg a 100 000 EUR-t, hogy azt a társult szervezet visszatérithető kiadásra használja fel, hogy a társult szervezet részére kifizetett átalány nem haladja meg a szervezet részére nyújtandó teljes pénzügyi támogatás negyedét, és hogy a kedvezményezett garantálja a pénzügyi támogatás esetleges visszafizetését.

            II.19. cikk

            Vissza nem téríthető kiadások

         E határozat II.18.1. cikkének és a költségvetési rendelet 204k. cikkének sérelme nélkül a következő költségek nem minősülnek visszatéríthetőknek:

                     a)

                     a kedvezményezett által fizetett tőkejövedelem és osztalék;

                     b)

                     követelések és azokkal kapcsolatos szolgáltatási díjak;

                     c)

                     veszteséggel vagy követelésekkel kapcsolatos céltartalékok;

                     d)

                     fizetendő kamatok;

                     e)

                     kétes követelések;

                     f)

                     árfolyamveszteségek;

                     g)

                     a kedvezményezett bankja által az Európai Parlament átutalásaiért felszámolt költségek;

                     h)

                     a kedvezményezett által az Unió költségvetéséből támogatott más fellépés keretében bejelentett költségek;

                     i)

                     természetbeni hozzájárulások;

                     j)

                     túlzott mértékű vagy meggondolatlan kiadások;

                     k)

                     levonható héa;

                     l)

                     bizonyos harmadik felek tiltott támogatása az 1141/2014/EU, Euratom rendelet 22. cikke és a költségvetési rendelet 204b. cikkének (3) bekezdése szerint.

            II.20. cikk

            Természetbeni hozzájárulások

         Az Európai Parlament engedélyezi, hogy a finanszírozási határozat végrehajtása során a kedvezményezett természetbeni hozzájárulás formájában kaphasson hozzájárulásokat, feltéve, hogy e hozzájárulások értéke nem haladja meg:

                     a)

                     azokat a ténylegesen felmerült költségeket, amelyeket kellően alátámasztanak azon harmadik felek számviteli bizonylatai, akik a hozzájárulásokat ingyenesen biztosították a kedvezményezett részére, ugyanakkor viselik a megfelelő költségeket;

                     b)

                     ilyen dokumentumok hiányában az érintett piacon általánosan elfogadott költségeknek megfelelő költségeket;

                     c)

                     a becsült költségvetésben elfogadott értéküket;

                     d)

                     a becsült költségvetésben elfogadott saját források 50 %-át.

               Természetbeni hozzájárulások:

                     a)

                     külön kell feltüntetni őket a becsült költségvetésben, a források teljes összegének tükrözése érdekében;

                     b)

                     eleget kell tenniük az 1141/2014/EU, Euratom rendelet 20. cikkének, valamint a nemzeti adó- és társadalombiztosítási szabályoknak;

                     c)

                     kizárólag ideiglenes jelleggel lehet őket elfogadni, külső könyvvizsgáló által kibocsátott igazolás és a végleges finanszírozási összegről szóló határozatban történő elfogadás mellett;

                     d)

                     nem ölthetik ingatlan formáját.

            II.21. cikk

            Költségvetési átcsoportosítások

         A kedvezményezett a különféle költségvetési kategóriák közötti átcsoportosítások révén módosíthatja a mellékletben meghatározott becsült költségvetést. E módosításokhoz nem kell módosítani a finanszírozási határozatot. Az ilyen átcsoportosításokat az éves jelentésben meg kell indokolni.

            II.22. cikk

            Jelentéstételi kötelezettség

         II.22.1.   Éves jelentés

         Lehetőleg az n pénzügyi év végét követő május 15-ig, de legkésőbb június 30-ig a kedvezményezettnek be kell nyújtania az éves jelentést, amely a következőket tartalmazza:

                     a)

                     a kedvezményezett székhelye szerinti tagállamban alkalmazandó joggal összhangban a kedvezményezett bevételeit és kiadásait, az eszközöket és a kötelezettségeket a pénzügyi év elején és a pénzügyi év végén bemutató éves pénzügyi kimutatásokat és az azt kísérő megjegyzéseket;

                     b)

                     az 1606/2002/EK európai parlamenti és tanácsi rendelet (7) 2. cikkében meghatározott nemzetközi számviteli standardoknak megfelelő éves pénzügyi kimutatásokat;

                     c)

                     az adományozók és a hozzájárulók, valamint az általuk nyújtott adományok, illetve hozzájárulások az 1141/2014/EU, Euratom rendelet 20. cikkével összhangban bejelentett listáját;

                     d)

                     tevékenységi jelentést;

                     e)

                     a becsült költségvetés struktúráján alapuló pénzügyi kimutatást;

                     f)

                     a bevételek, kiadások, az eszközök és kötelezettségek részletes elszámolását;

                     g)

                     az e) pontban hivatkozott pénzügyi kimutatás egybevetését az f) pontban hivatkozott részletes elszámolással;

                     h)

                     azon beszállítók listáját, amelyek az adott pénzügyi évben több mint 10 000 EUR-t számláztak a kedvezményezettnek, a beszállítók nevével és címével, valamint a szállított áruk vagy nyújtott szolgáltatások megnevezésével;

               Az éves jelentés által tartalmazott információknak elégségesnek kell lenniük a végleges finanszírozási összeg megállapításához.
         II.22.2.   Külső audit jelentés

         Az Európai Parlament közvetlenül az 1141/2014/EU, Euratom rendelet 23. cikkének (3) bekezdése értelmében megbízott független külső szervtől vagy szakértőktől kapja meg az 1141/2014/EU, Euratom rendelet 23. cikke (1) bekezdésében hivatkozott külső audit jelentést.
         A külső audit célja a pénzügyi kimutatások megbízhatóságának és a kiadások jogszerűségének és szabályszerűségének tanúsítása, továbbá különösen az alábbiak igazolása:

                     a)

                     a pénzügyi kimutatásokat a kedvezményezettre alkalmazandó nemzeti joggal összhangban készítették el, nem tartalmaznak tárgyi tévedést, valamint valós és hű képet mutatnak a pénzügyi helyzetről és a működési eredményekről;

                     b)

                     a pénzügyi kimutatásokat az 1606/2002/EK rendelet 2. cikkében meghatározott nemzetközi számviteli standardokkal összhangban készítették el;

                     c)

                     a feltüntetett költségek ténylegesen felmerültek;

                     d)

                     a bevételek elszámolása hiánytalan;

                     e)

                     a kedvezményezett által a Parlamentnek benyújtott pénzügyi dokumentumok összhangban állnak a finanszírozási határozat pénzügyi rendelkezéseivel;

                     f)

                     teljesülnek az 1141/2014/EU, Euratom rendeletből eredő, különösen annak 20. cikke szerinti kötelezettségek;

                     g)

                     teljesülnek a finanszírozási határozatból, különösen annak II.9. és II.18. cikkéből eredő kötelezettségek;

                     h)

                     a kedvezményezett ténylegesen megkapta a természetben nyújtott hozzájárulást, és azt az alkalmazandó szabályokkal összhangban értékelték;

                     i)

                     az uniós finanszírozás fel nem használt részét átvitték a következő pénzügyi évre;

                     j)

                     az uniós finanszírozás fel nem használt része a költségvetési rendelet 204k. cikke (2) bekezdésével összhangban került felhasználásra;

                     k)

                     a saját források többletét átcsoportosították a tartalékba.

            II.23. cikk

            Az éves jelentésről szóló határozat

         Az Európai Parlament az n pénzügyi évet követő év szeptember 30-ig jóváhagyja vagy elutasítja az éves jelentést a II.22.1. cikk szerint.
         Amennyiben az Európai Parlament nem válaszol írásban az éves jelentés kézhezvételét követő hat hónapos határidőn belül, akkor az éves jelentést elfogadottnak kell tekinteni.
         Az éves jelentés jóváhagyása nem érinti a végleges finanszírozási összeg II.24. cikk szerinti megállapítását, amelynek révén az Európai Parlament véglegesen határoz a költségek támogathatóságáról.
         Az Európai Parlament további információkat kérhet a kedvezményezettől annak érdekében, hogy határozni tudjon az éves jelentésről. Ilyen kérés esetén az éves jelentésről szóló határozat meghozatalának határideje meghosszabbodik a kért információ Európai Parlament általi átvételéig és értékeléséig.
         Amennyiben az éves jelentés lényeges hiányosságokat tartalmaz, az Európai Parlament elutasíthatja azt anélkül, hogy további információkat kérne a kedvezményezettől, és felszólíthatja a kedvezményezettet, hogy 15 munkanapon belül nyújtson be új jelentést.
         A további információkra vagy új jelentésre vonatkozó kérelmekről írásban kell értesíteni a kedvezményezettet.
         Ha az eredetileg benyújtott éves jelentést elutasítják és új jelentést kérnek, az új jelentésre az e cikkben meghatározott jóváhagyási eljárást kell alkalmazni.

            II.24. cikk

            A végleges finanszírozási összegről szóló határozat

         II.24.1.   Az éves jelentés hatása

         Az Európai Parlament végleges finanszírozási összeget megállapító határozata a II.23. cikkel összhangban jóváhagyott éves jelentésen alapul. Amennyiben az Európai Parlament végleg elutasítja az éves jelentést vagy a kedvezményezett nem nyújt be éves jelentést az alkalmazandó határidőkön belül, a végleges finanszírozási összegről szóló határozat nem állapíthat meg visszatéríthető költségeket.
         II.24.2.   Küszöbérték

         A végleges finanszírozási összeg az I.4. cikkben megállapított összegre korlátozódik, és nem haladhatja meg sem a becsült költségvetésben szereplő visszatéríthető kiadások 85 %-át, sem pedig a ténylegesen felmerült visszatéríthető kiadások 85 %-át.
         II.24.3.   Az el nem költött finanszírozás átvitele

         A hozzájárulás azon részei, amelyeket nem használtak fel abban az n pénzügyi évben, amelyre a hozzájárulást nyújtották, átvitelre kerülnek az n+1 pénzügyi évre, és bármely, az n+1 év december 31-ig felmerülő visszatéríthető kiadásra használhatók fel. Az előző évről megmaradó hozzájárulások összegét nem lehet a költségek azon részének finanszírozására fordítani, amelyet az európai politikai pártoknak saját forrásból kell fedezniük.
         A kedvezményezettnek előbb a hozzájárulás azon részét kell felhasználnia, amelyet nem használtak fel abban a pénzügyi évben, amelyre a hozzájárulást nyújtották, majd csak azt követően az említett évet követően nyújtott hozzájárulást.
         II.24.4.   A végleges finanszírozási összegről szóló határozat

         Az Európai Parlament évente ellenőrzi, hogy a kiadások megfelelnek-e az 1141/2014/EU, Euratom rendelet, a költségvetési rendelet és a finanszírozási határozat rendelkezéseinek. Minden évben határozatot hoz a végleges finanszírozási összegről, amelyről a kedvezményezettet megfelelően értesíti.
         Amennyiben az I.4. cikkben meghatározott finanszírozás összegét teljes egészében elköltötték az n pénzügyi évben, a végleges finanszírozási összeg az adott pénzügyi év lezárását követően, az n+1 évben kerül meghatározásra.
         A II.24.3. cikkel összhangban az el nem költött finanszírozás n+1 finanszírozási évre történő átvitele esetén az n évre vonatkozó végleges finanszírozási összeg az alábbi módon kerül meghatározásra:

               1. lépés
            : Az n+1 évben az Európai Parlament határoz az n pénzügyi év visszatéríthető költségeiről és az n évre szóló végleges finanszírozási összeg első részéről, e költségeknek megfelelően. Ezenkívül az Európai Parlament meghatározza az n pénzügyi évre szóló, el nem költött finanszírozás n+1. pénzügyi évre történő átvitelének összegét.

               2. lépés
            : Az n+2 évben az Európai Parlament határoz az n+1 pénzügyi év visszatéríthető költségeiről és arról, hogy ezekből melyiket fogja fedezni az n+1 pénzügyi évre átvitt, el nem költött finanszírozás (a végleges finanszírozási összeg második része).
         Az n évre szóló végleges finanszírozási összeg az 1. és a 2. lépésben megállapított összegek összege.
         A végleges finanszírozási összeg megállapításakor az előfinanszírozás elszámolásra kerül. Átvitel esetén az előfinanszírozás részlegesen kerül elszámolásra a fent említett minden lépéskor.
         II.24.5.   Az el nem költött finanszírozás visszafizettetése

         Az n évre nyújtott hozzájárulás azon részét, amelyet n+1 év végéig nem használnak fel, a költségvetési rendelet Első része IV. címének 5. fejezetével összhangban vissza kell fizettetni.
         II.24.6.   A finanszírozás egyenlege

         Amennyiben a kifizetett előfinanszírozás összege meghaladja a végleges finanszírozási összeget, az Európai Parlament visszafizetteti a jogtalanul kifizetett előfinanszírozást.
         Amennyiben a végleges finanszírozási összeg meghaladja a kifizetett előfinanszírozást, az Európai Parlament kifizeti a különbözetet.
         II.24.7.   Saját források többlete

         a)   Külön tartalék képzése

         A kedvezményezett külön tartalékot képezhet saját forrásai többletéből.
         A külön tartalékba átcsoportosítandó, saját forrásokból származó többlet az n pénzügyi évben ténylegesen felmerült visszatéríthető költségek 15 %-ának fedezéséhez szükséges saját források összegét meghaladó saját források összege. A kedvezményezettnek korábban kizárólag saját forrásaiból kellett fedeznie az n pénzügyi év vissza nem téríthető költségeit.
         A tartalék csak azon visszatéríthető és vissza nem téríthető költségek társfinanszírozására használható fel, amelyeket saját forrásokból kell fedezni a jövőbeli finanszírozási határozatok végrehajtása során.
         b)   Nyereség

         A nyereség a kiadásokat meghaladó bevételt jelenti.
         A bevétel az uniós költségvetésből való finanszírozást és a kedvezményezett saját forrásait foglalja magában.
         Harmadik felek hozzájárulásai a közös eseményekhez nem tartoznak a kedvezményezett párt saját forrásai közé. A kedvezményezett továbbá nem kaphat sem közvetlen, sem közvetett módon más finanszírozást az uniós költségvetésből. Különösen az európai parlamenti képviselőcsoportok költségvetéséből származó adományok tiltottak.
         A külön tartalékba helyezett többletet nem kell figyelembe venni a nyereség kiszámítása során.
         c)   Visszafizettetés

         A finanszírozás nem eredményezhet nyereséget a kedvezményezett számára. Az Európai Parlamentet jogosult a nyereség azon százalékának visszafizettetésére, amely a visszatéríthető költségekhez való uniós hozzájárulásnak felel meg.

            II.25. cikk

            Előfinanszírozási kamat

         A kedvezményezettnek értesítenie kell az Európai Parlamentet az Európai Parlamenttől kapott előfinanszírozásból származó kamat vagy más, ezzel egyenértékű haszon összegéről.
         Az Európai Parlament az előfinanszírozásból származó kamatot levonja a végleges finanszírozási összeg kiszámítása során. A kamatbevétel nem szerepelhet a saját források között.

            II.26. cikk

            Visszafizettetés

         Amennyiben a finanszírozási határozat, az 1141/2014/EU, Euratom rendelet vagy a költségvetési rendelet feltételei értelmében jogtalanul fizettek ki összegeket a kedvezményezettnek vagy visszafizettetési eljárás indokolt, a kedvezményezett köteles visszafizetni az érintett összegeket az Európai Parlament részére, az Európai Parlament által meghatározott feltételek szerint és határidőig.
         II.26.1.   Késedelmi kamat

         Amennyiben a kedvezményezett nem teljesíti a visszafizetést az Európai Parlament által megadott határidőig, az Európai Parlament a II.15. cikkben meghatározott kamatlábon késedelmi kamatot számít fel az esedékes összegekre a. A késedelmi kamatot a visszafizetés határidejének lejártától az Európai Parlamenthez a teljes esedékes összeg beérkezésének időpontjáig tartó, és ez utóbbit is magában foglaló időszakra számítják fel.
         Minden részletfizetés először a költségeket és a késedelmi kamatot csökkenti, majd csak ezt követően a tőkét.
         II.26.2.   Beszámítás

         Amennyiben nem történik meg a visszafizetés a megállapított határidőig, az Európai Parlament részére esedékes összegek behajthatók a kedvezményezettnek bármilyen jogcímen fizetendő összegek beszámításával, összhangban a költségvetési rendelet 80. cikkével és annak alkalmazási szabályaival. Rendkívüli helyzetben, amikor az Unió pénzügyi érdekeinek védelme indokolja, az Európai Parlament beszámítással a kifizetés határideje előtt is beszedheti az összeget. A kedvezményezett előzetes beleegyezésére nincs szükség.
         II.26.3.   Banki költségek

         Az Európai Parlamentnek járó összegek visszafizettetésével kapcsolatos banki költségeket kizárólag a kedvezményezett viseli.

            II.27. cikk

            Pénzügyi biztosíték

         Amennyiben az Európai Parlament a költségvetési rendelet 204j. cikkével összhangban pénzügyi biztosítékot kér, az alábbi feltételeknek kell teljesülniük:

                     a)

                     a pénzügyi biztosítékot bank vagy engedélyezett pénzintézet, vagy amennyiben a kedvezményezett kéri és az Európai Parlament elfogadja, egy harmadik fél nyújtja;

                     b)

                     a biztosíték nyújtójának első felszólításra fizető készfizető kezességet kell vállalnia, ami nem igényli az Európai Parlamenttől, hogy először a fő adóssal (azaz az adott kedvezményezettel) szemben járjon el; valamint

                     c)

                     a pénzügyi biztosítéknak kifejezetten hatályosnak kell maradnia az előfinanszírozás időközi kifizetések vagy az egyenleg Európai Parlament általi kifizetésével szembeni elszámolásáig; amennyiben az egyenleg kifizetése visszafizetés formájában történik, a pénzügyi biztosítéknak hatályosnak kell maradnia addig, ameddig az adósságot teljes mértékben kiegyenlítettnek nem tekintik; és az Európai Parlamentnek a következő hónapban fel kell oldania a biztosítékot.

            II.28. cikk

            Ellenőrzés

         II.28.1.   Általános rendelkezések

         Az Európai Parlament és az európai politikai pártokkal és európai politikai alapítványokkal foglalkozó hatóság hatáskörén belül és az 1141/2014/EU, Euratom rendelet V. fejezetével és a költségvetési rendelet 204n. cikke (1) bekezdésével összhangban bármikor élhet ellenőrzési jogával, hogy meggyőződjön arról, hogy a kedvezményezett teljes mértékben megfelel-e a finanszírozási határozatban, az 1141/2014/EU, Euratom rendeletben és a költségvetési rendeletben megállapított kötelezettségeknek.
         A kedvezményezettnek megfelelően együtt kell működnie az illetékes hatóságokkal, és az általuk végrehajtandó ellenőrzés elvégzéséhez minden szükséges segítséget meg kell adnia.
         Az Európai Parlament és az európai politikai pártokkal és európai politikai alapítványokkal foglalkozó hatóság az ellenőrzés feladatát átruházhatja külső szervekre, akik nevében járnak el (a továbbiakban: felhatalmazott szervek).
         II.28.2.   Dokumentumok megőrzésének kötelezettsége

         A kedvezményezett az éves jelentés benyújtásának időpontjától kezdődően öt éven keresztül megőriz minden eredeti dokumentumot, különösen a számviteli és adónyilvántartásokat és a megfelelő formában tárolja azokat, beleértve – a nemzeti jog által megengedett esetben és az általa meghatározott feltételekkel – a digitalizált eredetiket is.
         Az első albekezdésben meghatározott ötéves időszak nem alkalmazandó, ha a finanszírozás kapcsán auditok, fellebbezések, jogviták vagy igényrendezések vannak folyamatban. Ilyen esetekben a kedvezményezett a dokumentumokat ezen auditok, fellebbezések, jogviták vagy igényrendezések lezárultáig őrzi meg.
         II.28.3.   Dokumentumok és/vagy információk átadásának kötelezettsége

         A kedvezményezett minden olyan dokumentumot és/vagy információt – ideértve az elektronikus formátumú információkat is – átad, amelyet az Európai Parlament, az európai politikai pártokkal és európai politikai alapítványokkal foglalkozó hatóság vagy a felhatalmazott szerv kér (a továbbiakban: az illetékes hatóság).
         A kedvezményezett által átadott dokumentumokat és információkat a II.6. cikkel összhangban dolgozzák fel.
         II.28.4.   Helyszíni látogatások

         Az illetékes hatóság helyszíni látogatásokat tehet a kedvezményezett irodáiban. E célból írásban kérheti, hogy a kedvezményezett tegye meg a megfelelő lépéseket e látogatás az illetékes hatóság által megszabott, megfelelő határidőn belüli megvalósítása érdekében.
         A helyszíni látogatások során a kedvezményezett az illetékes hatóság számára hozzáférést biztosít minden olyan épületéhez és irodájához, ahol tevékenységet végez vagy végzett és valamennyi szükséges információhoz, beleértve az elektronikus formátumúakat is.
         A kedvezményezett biztosítja az információk rendelkezésre állását a helyszíni látogatás időpontjában, valamint a kért információk megfelelő formában történő átadását.
         II.28.5.   Kontradiktórius ellenőrzési eljárás

         Az ellenőrzési eljárás során tett megállapítások alapján az Európai Parlament ideiglenes audit jelentést készít, amelyet megküld a kedvezményezettnek. A kedvezményezett az ideiglenes audit jelentés kézhezvételétől számított 30 naptári napon belül észrevételeket nyújthat be.
         Az ideiglenes ellenőrzési jelentésben tett megállapítások és a kedvezményezett esetleges észrevételei alapján az Európai Parlament végleges ellenőrzési megállapításait végleges audit jelentésbe foglalja. A végleges audit jelentést az ideiglenes audit jelentéshez fűzött észrevételek benyújtására megállapított határidő lejártát követően 60 naptári napon belül megküldik a kedvezményezettnek.
         II.28.6.   Az ellenőrzés során tett megállapítások hatásai

         Az Európai Parlament II.11. és a II.13. cikk szerinti, intézkedések meghozatalára irányuló jogának sérelme nélkül a végleges ellenőrzési megállapításokat az Európai Parlamentnek kellően figyelembe kell vennie a végleges finanszírozási összeg meghatározásakor.
         A végleges ellenőrzési megállapítások által felfedett esetleges csalásról vagy az alkalmazandó szabályok súlyos megsértéséről értesíteni kell az illetékes nemzeti vagy uniós hatóságokat, hogy azok további lépéseket tehessenek.
         Az Európai Parlament a végleges ellenőrzési megállapítások alapján visszamenőlegesen kiigazíthatja a végleges finanszírozási összegről szóló határozatot.
         II.28.7.   Az OLAF ellenőrzési jogai

         Az Európai Csalás Elleni Hivatal (OLAF) a kedvezményezettel szemben az alkalmazandó szabályokkal – különösen a 2185/96/EK, Euratom tanácsi rendelettel (8), a 883/2013/EU, Euratom európai parlamenti és tanácsi rendelettel (9), a költségvetési rendelet 204n. cikke (1) bekezdésével, valamint az 1141/2014/EU, Euratom rendelet 24. cikke (4) bekezdésével és 25. cikke (7) bekezdésével – összhangban gyakorolja ellenőrzési jogait.
         A kedvezményezettnek megfelelően együtt kell működnie az OLAF-fal, és az ellenőrzés elvégzéséhez minden szükséges segítséget meg kell adnia az OLAF számára.
         Az Európai Parlament bármikor visszamenőleg kiigazíthatja a végleges finanszírozási összegről szóló vonatkozó határozatot az Európai Csalás Elleni Hivataltól (OLAF) kapott megállapítások alapján, az 1141/2014/EU, Euratom rendelet 25. cikke (7) bekezdésével összhangban. Mielőtt az Európai Parlament a végleges finanszírozási összegről szóló határozat visszamenőleges kiigazításáról határoz, megfelelő módon tájékoztatja a kedvezményezettet a vonatkozó megállapításokról és a Parlamentnek a végleges finanszírozási összeg kiigazítására irányuló szándékáról, valamint lehetőséget biztosít a kedvezményezettnek észrevételei benyújtására.
         II.28.8.   Az Európai Számvevőszék ellenőrzési jogai

         Az Európai Számvevőszék az alkalmazandó szabályokkal, és különösen a költségvetési rendelet 204n. cikke (1) bekezdésével valamint az 1141/2014/EU, Euratom rendelet 25. cikkének (6) bekezdésével összhangban gyakorolja ellenőrzési jogait. A II.28.3. cikk és a II. 28.4. cikk alkalmazandó.
         A kedvezményezettnek megfelelően együtt kell működnie a Számvevőszékkel, és az ellenőrzés elvégzéséhez minden szükséges segítséget meg kell adnia a Számvevőszék számára.
         II.28.9.   A II.28.1–4. cikk szerinti kötelezettségeknek való megfelelés elmulasztása

         Amennyiben a kedvezményezett nem tesz eleget a II.28.1–4. cikkben előírt kötelezettségeknek, az Európai Parlament fontolóra veheti, hogy vissza nem téríthetőnek tekinti a kedvezményezett által nem megfelelően megindokolt költségeket.

               az Európai Parlament részéről
               [családnév / utónév]
               [aláírás]
               Kelt [város: Strasbourg, Luxembourg, Brüsszel]

         Melléklet

            Becsült költségvetés

                        Költségek

                     Visszatéríthető költségek

                     Költségvetés

                     Tényleges

                        A.1: Személyi költségek

                                 1.

                                 Fizetések

                                 2.

                                 Hozzájárulások

                                 3.

                                 Szakmai továbbképzések

                                 4.

                                 Személyzet kiküldetési költségei

                                 5.

                                 Egyéb személyi költségek

                        A.2.: Infrastruktúra és működési költségek

                                 1.

                                 Bérleti díjak, rezsi- és fenntartási költségek

                                 2.

                                 Felszerelések üzembe helyezési, működtetési és fenntartási költségei

                                 3.

                                 Ingó és ingatlan tulajdon értékcsökkenése

                                 4.

                                 Irodaszerek és irodai eszközök

                                 5.

                                 Postai és távközlési költségek

                                 6.

                                 Nyomtatási, fordítási és sokszorosítási költségek

                                 7.

                                 Egyéb infrastrukturális költségek

                        A.3.: Igazgatási kiadások

                                 1.

                                 Dokumentációs költségek (újságok, sajtóügynökségek, adatbázisok)

                                 2.

                                 Tanulmányok és kutatások költségei

                                 3.

                                 Jogi költségek

                                 4.

                                 Számviteli és auditköltségek

                                 5.

                                 Egyéb igazgatási működési költségek

                                 6.

                                    Társult szervezeteknek nyújtott támogatás

                        A.4.: Ülések és reprezentációs költségek

                                 1.

                                 Ülések költségei

                                 2.

                                 Szemináriumokon és konferenciákon való részvétel költségei

                                 3.

                                 Reprezentációs költségek

                                 4.

                                 Meghívások költségei

                                 5.

                                 Egyéb, ülésekkel kapcsolatos költségek

                        A.5.: Tájékoztatási és publikációs költségek

                                 1.

                                 Publikációs költségek

                                 2.

                                 Internetoldalak létrehozásának és üzemeltetésének költségei

                                 3.

                                 Reklámköltségek

                                 4.

                                 Kommunikációs felszerelések (berendezések)

                                 5.

                                 Szemináriumok, kiállítások

                                 6.

                                 Választási kampányok

                                 7.

                                 Egyéb, tájékoztatással kapcsolatos költségek

                     A. VISSZATÉRÍTHETŐ KÖLTSÉGEK ÖSSZESEN

                        Vissza nem téríthető költségek

                                 1.

                                 Készletek

                                 2.

                                 Pénzügyi költségek

                                 3.

                                 Árfolyamveszteség

                                 4.

                                 Harmadik felektől behajthatatlan követelések

                                 5.

                                 Egyéb (kérjük megadni)

                                 6.

                                 Természetbeni hozzájárulások

                     B. VISSZA NEM TÉRÍTHETŐ KÖLTSÉGEK ÖSSZESEN

                     C. KÖLTSÉGEK ÖSSZESEN

                        Bevételek

                     Költségvetés

                     Tényleges

                     D.1-1. Az n-1 évről átvitt európai parlamenti finanszírozás

                     D.1-2. Az n évre megítélt európai parlamenti finanszírozás

                     D.1-3. Az n+1 évre átvitt európai parlamenti finanszírozás

                     n. a.

                     D.1. Az n évben a visszatéríthető költségek 85 %-ának fedezésére szolgáló európai parlamenti finanszírozás

                     D.2. tagsági díjak

                                 2.1.

                                 tagpártoktól

                                 2.2.

                                 tagoktól

                     D.3. Adományok

                     D.4. Egyéb saját források

                     (kérjük megadni)

                     D.5. Természetbeni hozzájárulások

                     D.: ÖSSZES BEVÉTEL

                     E. nyereség/veszteség (D-C)

                     F. Saját források elkülönítése a tartalékszámlára

                     G. Nyereség/veszteség a nonprofit szabály betartásának ellenőrzésére (F-G)

                     H. Előfinanszírozási kamat

            Megjegyzés: csak tájékoztató jellegű struktúra. A becsült költségvetés kötelező struktúráját évente közzé kell tenni a hozzájárulási felhívással együtt.

         (1)  HL L 317., 2014.11.4., 1. o.

         (2)  HL L 298., 2012.10.26., 1. o.

         (3)  HL L 362., 2012.12.31., 1. o.

         (4)  HL L 333., 2015.12.19., 50. o.

         (5)  HL C 205., 2017.6.29., 2. o.

         (6)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

         (7)  A nemzetközi számviteli standardok alkalmazásáról szóló, 2002. július 19-i 1606/2002/EK európai parlamenti és tanácsi rendelet (HL L 243., 2002.9.11., 1. o.).

         (8)  A Tanács 2185/96/Euratom, EK rendelete (1996. november 11.) az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról (HL L 292., 1996.11.15., 2. o.).

         (9)  Az Európai Parlament és a Tanács 883/2013/EU, Euratom rendelete (2013. szeptember 11.) az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).

      Ib. MELLÉKLET

         [MINTA] TÁMOGATÁSI HATÁROZAT – ALAPÍTVÁNY
         SZÁM: …[ILLESSZE BE]…

         tekintettel az Európai Unióról szóló szerződésre és különösen annak 10. cikkének (4) bekezdésére;
         tekintettel az Európai Unió működéséről szóló szerződésre és különösen annak 224. cikkére,
         tekintettel az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendeletre (1) és különösen annak 25. cikke (1) bekezdésére,
         tekintettel az Unió általános költségvetésére alkalmazandó pénzügyi szabályokról szóló, 2012. október 25-i 966/2012/EU, Euratom európai parlamenti és tanácsi rendeletre (2) (a továbbiakban: a költségvetési rendelet),
         tekintettel a 966/2012/EU, Euratom rendelet alkalmazási szabályairól szóló, 2012. október 29-i 1268/2012/EU felhatalmazáson alapuló bizottsági rendeletre (3) (a továbbiakban: a költségvetési rendelet alkalmazási szabályai),
         tekintettel az európai politikai pártok és alapítványok nyilvántartásának tartalmáról és működéséről szóló, 2015. október 2-i (EU, Euratom) 2015/2401 felhatalmazáson alapuló bizottsági rendeletre (4),
         tekintettel az Európai Parlament eljárási szabályzatára és különösen annak 25. cikke (11) bekezdésére,
         tekintettel az 1141/2014/EU, Euratom rendelet végrehajtására vonatkozó eljárásokról szóló, 2017. június 12-i európai parlamenti elnökségi határozatra (5),
         tekintettel az európai szintű politikai alapítványok finanszírozása céljából kiírt pályázati felhívásban az Európai Parlament által meghatározott feltételekre,
         mivel:

                     (1)

                     az Európai Unióról szóló szerződés 10. cikkének (4) bekezdése úgy rendelkezik, hogy az európai szintű politikai pártoknak hozzájárulnak az európai politikai tudatosság kialakításához és az uniós polgárok akaratának kinyilvánításához;

                     (2)

                     e határozat egy olyan pályázati felhívás eredményeként született, amelyben a kérelmezőkkel megismertették a finanszírozási határozatok mintáját, beleértve a feltételeket is;

                     (3)

                     [a kedvezményezett] [az Európai Parlamenthez általi kézhezvétel napja] finanszírozás iránti kérelmet nyújtott be, és kimondottan elfogadta a finanszírozási határozat feltételeit;

               AZ EURÓPAI PARLAMENT ELNÖKSÉGE [dátum]-i ülésén MEGVIZSGÁLTA a kérelmet, és A KÖVETKEZŐ HATÁROZATOT HOZTA:
         A költségvetési rendelet 121. cikkének értelmében vett működési támogatást (a továbbiakban: finanszírozás) kap:

                     [a kedvezményezett teljes hivatalos neve]

                     [hivatalos jogi formája]

                     [jogi nyilvántartási száma]

                     [teljes hivatalos címe]

                     [uniós adószáma],

                     (a továbbiakban: a kedvezményezett),

               melynek képviselője e finanszírozási határozat vonatkozásában:
         …[a jogi kötelezettségvállalásra jogosult képviselő neve]…,
         a kedvezményezett alapító okirata szerinti tevékenységek és célkitűzések támogatása céljából,
         a pályázati felhívásban és ezen határozatban (a továbbiakban: finanszírozási határozat), valamint az ebben meghatározott különleges feltételekben és általános feltételekben, továbbá a csatolt alábbi mellékletekben megállapított feltételek mellett:

                     Annex 1 1. melléklet Becsült költségvetés

                     Annex 2 2. melléklet Munkaprogram

               amelyek e finanszírozási határozat szerves részét képezik.
         A különleges feltételek rendelkezései elsőbbséget élveznek e határozat más részeinek rendelkezéseivel szemben. Az általános feltételek rendelkezései elsőbbséget élveznek a többi melléklet rendelkezéseivel szemben.

            Tartalomjegyzék

                     I.

                  KÜLÖNLEGES FELTÉTELEK
                  28

                     I.1. cikk –

                  A határozat tárgya
                  28

                     I.2. cikk –

                  Jogosultsági időszak
                  29

                     I.3. cikk –

                  A finanszírozás formája
                  29

                     I.4. cikk –

                  A finanszírozás előzetes (maximális) összege
                  29

                     I.5. cikk –

                  A kifizetések és azok módozatai
                  29

                     I.5.1.

                  Előfinanszírozás
                  29

                     I.5.2.

                  A fennmaradó összeg kifizetése vagy a jogtalanul kifizetett előfinanszírozás visszafizettetése
                  29

                     I.5.3.

                  Pénznem
                  29

                     I.6. cikk –

                  Bankszámla
                  29

                     I.7. cikk –

                  Általános adminisztratív rendelkezések
                  30

                     I.8. cikk –

                  A határozat hatálybalépése
                  30

                     II.

                  ÁLTALÁNOS FELTÉTELEK
                  30

                     A. RÉSZ:

                  JOGI ÉS ADMINISZTRATÍV RENDELKEZÉSEK
                  30

                     II.1. cikk –

                  Fogalommeghatározások
                  30

                     II.2. cikk –

                  A kedvezményezett általános kötelezettségei
                  31

                     II.3. cikk –

                  A bankszámlához kapcsolódó kötelezettségek
                  31

                     II.4. cikk –

                  Kártérítési felelősség
                  31

                     II.5. cikk –

                  Titoktartás
                  31

                     II.6. cikk –

                  Személyes adatok kezelése
                  32

                     II.7. cikk –

                  Nyilvántartás megőrzése
                  32

                     II.8. cikk –

                  Az uniós finanszírozás láthatósága
                  32

                     II.8.1.

                  Az uniós finanszírozással kapcsolatos tájékoztatás
                  32

                     II.8.2.

                  Az Európai Parlament felelősségét kizáró nyilatkozat
                  32

                     II.8.3.

                  Információk Európai Parlament általi közzététele
                  32

                     II.9. cikk –

                  Szerződések kedvezményezett általi odaítélése
                  32

                     II.9.1.

                  Alapelvek
                  32

                     II.9.2.

                  Nyilvántartás megőrzése
                  32

                     II.9.3.

                  Ellenőrzés
                  33

                     II.9.4.

                  Felelősség
                  33

                     II.10. cikk –

                  Harmadik feleknek nyújtott pénzügyi támogatás
                  33

                     II.11. cikk –

                  Vis maior
                  33

                     II.12. cikk –

                  A finanszírozás kifizetésének felfüggesztése
                  33

                     II.12.1.

                  A felfüggesztés okai
                  33

                     II.12.2.

                  A felfüggesztéskor alkalmazandó eljárás
                  33

                     II.12.3.

                  A felfüggesztés hatásai
                  34

                     II.12.4.

                  A kifizetés folytatása
                  34

                     II.13. cikk –

                  A finanszírozási határozat Európai Parlament általi visszavonása
                  34

                     II.13.1.

                  A visszavonás okai
                  34

                     II.13.2.

                  A visszavonáskor alkalmazandó eljárás
                  34

                     II.13.3.

                  A visszavonás hatálya
                  34

                     II.14. cikk –

                  A finanszírozási határozat hatályon kívül helyezése
                  34

                     II.14.1.

                  A kedvezményezett kérésére történő hatályon kívül helyezés
                  34

                     II.14.2.

                  Az Európai Parlament általi hatályon kívül helyezése
                  34

                     II.15. cikk –

                  Engedményezés
                  35

                     II.16. cikk –

                  Késedelmi kamat
                  35

                     II.17. cikk –

                  Alkalmazandó jog
                  35

                     II.18. cikk –

                  Meghallgatáshoz való jog
                  36

                     B. RÉSZ:

                  PÉNZÜGYI RENDELKEZÉSEK
                  36

                     II.19. cikk –

                  Támogatható kiadások
                  36

                     II.19.1.

                  Feltételek
                  36

                     II.19.2.

                  Példák támogatható kiadásokra
                  36

                     II.20. cikk –

                  Nem támogatható költségek
                  36

                     II.21. cikk –

                  Természetbeni hozzájárulások
                  37

                     II.22. cikk –

                  Költségvetési átcsoportosítások
                  37

                     II.23. cikk –

                  Jelentéstételi kötelezettségek
                  37

                     II.23.1.

                  Éves jelentés
                  38

                     II.23.2.

                  Külső audit jelentés
                  38

                     II.24. cikk –

                  Az éves jelentésről szóló határozat
                  38

                     II.25. cikk –

                  A végleges finanszírozási összegről szóló határozat
                  39

                     II.25.1.

                  Az éves jelentés hatása
                  39

                     II.25.2.

                  Küszöbérték
                  39

                     II.25.3.

                  A többlet átvitele
                  39

                     II.25.4.

                  A végleges finanszírozási összegről szóló határozat
                  39

                     II.25.5.

                  A finanszírozás egyenlege
                  40

                     II.25.6.

                  Nyereség
                  40

                     II.26. cikk –

                  Visszafizettetés
                  40

                     II.26.1.

                  Késedelmi kamat
                  40

                     II.26.2.

                  Beszámítás
                  40

                     II.26.3.

                  Banki költségek
                  40

                     II.27. cikk –

                  Pénzügyi biztosíték
                  41

                     II.28. cikk –

                  Ellenőrzés
                  41

                     II.28.1.

                  Általános rendelkezések
                  41

                     II.28.2.

                  Dokumentumok megőrzésének kötelezettsége
                  41

                     II.28.3.

                  Dokumentumok és/vagy információk átadásának kötelezettsége
                  41

                     II.28.4.

                  Helyszíni látogatások
                  41

                     II.28.5.

                  Kontradiktórius ellenőrzési eljárás
                  41

                     II.28.6.

                  Az ellenőrzés során tett megállapítások hatásai
                  42

                     II.28.7.

                  Az OLAF ellenőrzési jogai
                  42

                     II.28.8.

                  Az Európai Számvevőszék ellenőrzési jogai
                  42

                     II.28.9. A II.28.1–4. cikk

                  szerinti kötelezettségeknek való megfelelés elmulasztása
                  42

                     1. melléklet –

                  Becsült költségvetés
                  43

                     2. melléklet –

                  Munkaprogram
                  45
               I.   KÜLÖNLEGES FELTÉTELEK

            I.1. cikk

            A határozat tárgya

         Az Európai Parlament finanszírozást nyújt a kedvezményezett alapító okirata szerinti tevékenységek és célkitűzések végrehajtásához a [beillesztendő]-es pénzügyi évben, a különleges feltételekben és az általános feltételekb (a továbbiakban: feltételek) meghatározott feltételekkel, valamint a finanszírozási határozat melékleteivel összhangban. Ez a finanszírozási határozat Európai Parlament általi végrehajtását jelenti.
         A kedvezményezett a finanszírozást az alapító okirata szerinti tevékenységek és célkitűzések végrehajtása céljából használja fel, saját felelősségében eljárva, és a feltételekkel valamint a finanszírozási határozat mellékletével összhangban. Ez a finanszírozási határozat kedvezményezett általi végrehajtását jelenti.

            I.2. cikk

            Jogosultsági időszak

         Az uniós finanszírozásra való jogosultsági időszak [illessze be: ÉÉÉÉ/HH/NN]-tól/-től [illessze be: ÉÉÉÉ/HH/NN]-ig tart.

            I.3. cikk

            A finanszírozás formája

         A kedvezményezett részére a költségvetési rendelet Első részének VI. címe értelmében nyújtott támogatás a ténylegesen felmerült támogatható költségek meghatározott százalékos aránya visszatérítésének formájában valósul meg.

            I.4. cikk

            A finanszírozás előzetes (maximális) összege

         Az Európai Parlament legfeljebb [illessze be az összeget] EUR összegű hozzájárulást nyújt, amely nem haladhatja meg a teljes becsült támogatható költségek 85 %-át.
         A kedvezményezett becsült támogatható költségeit a 1. melléklet állapítja meg (a továbbiakban: becsült költségvetés). A becsült költségvetésnek egyensúlyban kell lennie, és tartalmaznia kell a kedvezményezettnek a jogosultsági időszakra vonatkozó valamennyi költségét és bevételét. A támogatható költségeket el kell különíteni a nem támogatható költségektől, a II.19. cikknek megfelelően.

            I.5. cikk

            A kifizetések és azok módozatai

         A finanszírozást az alábbi menetrend és módozatok szerint kell kifizetni.
         I.5.1.   Előfinanszírozás

         Az e finanszírozási határozat I.4. cikkében meghatározott maximális összeg [alapesetben 100 %, egyéb esetben illessze be az Európai Parlament által meghatározott százalékot]%-át kitevő [illessze be az összeget] EUR előfinanszírozásként történő kifizetése a finanszírozási határozat hatálybalépését követő, vagy adott esetben a(z) [illessze be az összeget] EUR összegű pénzügyi garancia Európai Parlament rendelkezésére bocsátásának időpontjától (a későbbi időpontot figyelembe véve) számított 30 napon belül történik a kedvezményezett javára.
         I.5.2.   A fennmaradó összeg kifizetése vagy a jogtalanul kifizetett előfinanszírozás visszafizettetése

         Az éves jelentésről szóló európai parlamenti határozatot és a végleges finanszírozási összegnek a II.23. és II.25. cikk szerinti megállapítását követő 30 napon belül ki kell fizetni a kedvezményezettnek a finanszírozás fennmaradó egyenlegét vagy vissza kell fizettetni a jogtalanul kifizetett előfinanszírozást.
         I.5.3.   Pénznem

         Az Európai Parlament a kifizetéseket euróban teljesíti. A tényleges költségek euróra történő átváltása az Európai Unió Hivatalos Lapjának C sorozatában közzétett napi árfolyamon, vagy ennek hiányában az Európai Parlament által megállapított és internetes honlapján közzétett havi, könyv szerinti árfolyamon történik azon a napon, amikor az Európai Parlament kiállítja a fizetési megbízást, amennyiben a különleges feltételek kifejezetten másként nem rendelkeznek.
         Az Európai Parlament kifizetései az Európai Parlament számlájának megterhelése napján tekintendők teljesítettnek.

            I.6. cikk

            Bankszámla

         A kifizetéseket a kedvezményezett által az Európai Unió valamely tagállamában székhellyel rendelkező bankban fenntartott euro bankszámlára vagy alszámlára folyósítják, amelynek adatai az alábbiak:

                     A bank neve: […]

                     A számlavezető fiók címe: […]

                     A számlatulajdonos pontos megnevezése: […]

                     Teljes számlaszám (a banki kódokkal együtt): […]

                     IBAN: […]

                     BIC / SWIFT: […]

            I.7. cikk

            Általános adminisztratív rendelkezések

         Minden, a finanszírozási határozattal kapcsolatosan az Európai Parlamentnek szánt közleményt írásban kell megküldeni az alábbi címre, a finanszírozási határozat számának feltüntetésével:

                     Európai Parlament

                     Az elnök

                     c/o a pénzügyi főigazgató

                     c/o a pénzügyi főigazgató

                     L-2929 Luxembourg

               Hagyományos postai küldemények esetében az Európai Parlament által történő kézhezvételnek az Európai Parlament Postaszolgálata általi hivatalos iktatás dátuma minősül.
         A finanszírozási határozatot az alábbi címre küldik meg a kedvezményezettnek:

                     […] úr/asszony

                     [Tisztség]

                     [A kedvezményezett hivatalos elnevezése]

                     [Teljes hivatalos cím]

               A kedvezményezett címében bekövetkező minden változásról haladéktalanul írásban kell értesíteni az Európai Parlamentet.

            I.8. cikk

            A határozat hatálybalépése

         A finanszírozási határozat az Európai Parlament részéről történő aláírása napján lép hatályba.
         II.   ÁLTALÁNOS FELTÉTELEK

         A. RÉSZ: JOGI ÉS ADMINISZTRATÍV RENDELKEZÉSEK

            II.1. cikk

            Fogalommeghatározások

         E finanszírozási határozat alkalmazásában:

                     1.

                        „tevékenységi jelentés”: a jogosultsági időszak folyamán felmerült költségek írásbeli indokolása. Például a tevékenységek, igazgatási költségek stb. magyarázata vonatkozásában. A tevékenységi jelentés az éves jelentés részét képezi;

                     2.

                        „éves jelentés”: a pénzügyi év végét követően hat hónapon belül, az 1141/2014/EU, Euratom rendelet 23. cikkével összhangban benyújtott jelentés;

                     3.

                        „a finanszírozás egyenlege”: az I.5.1. cikk szerinti előfinanszírozás összeg és a II.25.4. cikk szerinti végleges finanszírozási összeg különbsége;

                     4.

                        „előfinanszírozás elszámolása”: az helyzet, amikor az engedélyezésre jogosult tisztviselő megállapítja a végleges finanszírozási összeget, és a kedvezményezettnek kifizetett összegek már nem képezik az Unió tulajdonát;

                     5.

                        „összeférhetetlenség”: az helyzet, amikor a finanszírozási határozat kedvezményezett általi pártatlan és objektív végrehajtása családi vagy érzelmi okok, nemzeti hovatartozással kapcsolatos okok, továbbá gazdasági érdek vagy bármely más, a finanszírozási határozat tárgya által érintett bármely harmadik féllel közös érdek miatt veszélyeztetve van. A politikai hovatartozás elvben nem jelent összeférhetetlenséget a politikai pártok és az azonos politikai értékeket valló szervezetek között létrejött megállapodások esetében. Ettől függetlenül egy ilyen megállapodás esetében az 1141/2014/EU, Euratom rendelet 22. cikkét be kell tartani;

                     6.

                        „természetbeni hozzájárulások” vagy „természetbeni felajánlások”: harmadik felek által ingyenesen a kedvezményezett rendelkezésére bocsátott nem pénzügyi erőforrások, az 1141/2014/EU, Euratom rendelet 2. cikkének 7. és 8. pontja értelmében;

                     7.

                        „n pénzügyi év” vagy „jogosultsági időszak”: annak a tevékenységnek a végrehajtási időszaka, amelynek támogatása céljából a finanszírozási határozattal a finanszírozást odaítélésre került, az I.2. cikknek megfelelően;

                     8.

                        „vis maior”: minden olyan előre nem látható és kivételes, vagy a kedvezményezettől vagy az Európai Parlamenttől független és az általuk vagy a pénzügyi támogatásban részesülő alvállalkozók, kapcsolódó jogalanyok vagy harmadik felek által elkövetett hibákra vagy gondatlanságukra vissza nem vezethető helyzet vagy esemény, amely a finanszírozási határozat szerinti kötelezettségének teljesítésében a kedvezményezettet vagy az Európai Parlamentet megakadályozza, és amely kellő gondosság ellenére elkerülhetetlen volt. A következők nem tekinthetők vis maiornak: munkaügyi viták, munkabeszüntetések, pénzügyi nehézségek, szolgáltatás nemteljesítése, berendezések vagy anyagok hibái illetve ezek késedelmes rendelkezésre bocsátása, kivéve, ha ezek közvetlenül egy releváns vis maior esetéből származnak;

                     9.

                        „hivatalosan értesít”: postai úton tértivevényes levélben vagy elektronikus levélben történő írásbeli kommunikáció;

                     10.

                        „csalás”: az Unió pénzügyi érdekeit sértő szándékos cselekvés vagy mulasztás, nevezetesen hamis, helytelen vagy hiányos beszámoló vagy dokumentum benyújtása vagy felhasználása, vagy egy adott kötelezettséget megsértve az információszolgáltatás megtagadása;

                     11.

                        „finanszírozás”: a költségvetési rendelet Második részének VIII. címe és az 1141/2014/EU, Euratom rendelet IV. fejezete értelmében vett „közvetlen pénzügyi hozzájárulások”;

                     12.

                        „szabálytalanság”: az uniós jog valamely rendelkezésének a kedvezményezett általi, annak cselekménye vagy mulasztása révén történő megsértése, amelynek eredményeként az Unió költségvetése kárt szenved vagy kárt szenvedhet;

                     13.

                        „saját források”: nem uniós finanszírozásból származó külső források. Például: adományok, tagoktól származó hozzájárulások (az 1141/2014/EU, Euratom rendelet 2. cikkének 7. és 8. pontjában meghatározottak szerint) stb.;

                     14.

                        „kapcsolódó személy”: minden olyan személy, akinek jogában áll a kedvezményezettet képviselni, vagy nevében döntéseket hozni;

                     15.

                        „lényeges hiba”: a finanszírozási határozat valamely rendelkezésének bármely megsértése olyan cselekmény vagy mulasztás révén, amelynek eredményeként az Európai Unió általános költségvetése kárt szenved vagy kárt szenvedhet.

            II.2. cikk

            A kedvezményezett általános kötelezettségei

         A kedvezményezett:

                     a)

                     kizárólagos felelősséget visel és bizonyítási kötelezettség terheli valamennyi őt terhelő jogi kötelezettség tekintetében;

                     b)

                     köteles minden, az Európai Parlamentet érő olyan kárt helyreállítani, amely a finanszírozási határozat végrehajtásának – ideértve a helytelen megvalósítást – következménye, a vis maior esetét kivéve;

                     c)

                     harmadik felekkel szemben kizárólagos felelősséget visel a finanszírozási határozat végrehajtása során, ideértve az őket ért mindenfajta kárt is;

                     d)

                     haladéktalanul tájékoztatja az Európai Parlamentet a jogi, pénzügyi, technikai, szervezeti vagy tulajdonosi helyzetében bekövetkezett minden változásról, valamint a neve, címe vagy jogi képviselője tekintetében bekövetkezett változásokról;

                     e)

                     minden intézkedést megtesz annak érdekében, hogy megelőzzön bármely felmerülő összeférhetetlenséget.

            II.3. cikk

            A bankszámlához kapcsolódó kötelezettségek

         Az I.6. cikkben hivatkozott számlának vagy alszámlának lehetővé kell tennie az Európai Parlament által fizetett összegek, valamint a kamatok vagy az azoknak megfelelő egyéb hozamok azonosítását.
         Ha az e számlára kifizetett pénzösszegek kamatoznak vagy más, ezzel egyenértékű hasznot hoznak annak a tagállamnak a joga szerint, amelynek területén a számlát nyitották, az ilyen kamatot vagy hasznot a kedvezményezett megtarthatja a költségvetési rendelet 8. cikke (4) bekezdésével összhangban.
         Az Európai Parlament által kifizetett összegek semmilyen körülmények között nem használhatók spekulatív célokra.
         Az előfinanszírozás az Unió tulajdona marad mindaddig, amíg nem kerül sor a végleges finanszírozási összeggel szembeni elszámolásra.

            II.4. cikk

            Kártérítési felelősség

         Az Európai Parlament nem tehető felelőssé a kedvezményezett által okozott vagy elszenvedett esetleges károkért, ideértve az e finanszírozási határozat végrehajtása során vagy annak következtében harmadik feleknek okozott károkat is.
         A vis maior esetét kivéve a kedvezményezett vagy a kapcsolódó személy megtéríti az Európai Parlamentnek a finanszírozási határozat végrehajtása vagy a finanszírozási határozat rendelkezéseinek nem teljes mértékben megfelelő végrehajtása következtében bekövetkezett kárt.

            II.5. cikk

            Titoktartás

         E finanszírozási határozat, az 1141/2014/EU, Euratom rendelet 32. cikke és egyéb alkalmazandó uniós jogszabályok eltérő rendelkezése hiányában az Európai Parlament és a kedvezményezett vállalja, hogy megőrzi minden dokumentum, információ, és e finanszírozási határozat tárgyával közvetlen kapcsolatban lévő minden egyéb anyag titkosságát.

            II.6. cikk

            Személyes adatok kezelése

         A finanszírozási határozattal kapcsolatban összegyűjtött valamennyi személyes adatot az 1141/2014/EU, Euratom rendelet 33. cikkénvel és a 45/2001/EK rendelettel (6) összhangban kell kezelni.
         Ezek az adatok csak a finanszírozási határozat végrehajtásának és ellenőrzésének céljából kezelhetőek, az uniós joggal összhangban álló ellenőrzési és auditfeladatok elvégzéséért felelős szervekhez való lehetséges továbbításuk sérelme nélkül.

            II.7. cikk

            Nyilvántartás megőrzése

         A költségvetési rendelet 136. cikkével összhangban a kedvezményezett a fennmaradó összeg kifizetését vagy a jogtalanul kifizetett előfinanszírozás visszafizetését követő öt évig megőriz minden, a finanszírozási határozat végrehajtásával kapcsolatos nyilvántartást, igazoló dokumentumot, statisztikai nyilvántartást és egyéb nyilvántartást.
         A finanszírozás felhasználásához kapcsolódó ellenőrzésekkel, fellebbezésekkel, jogvitákkal vagy igényrendezéssel kapcsolatos nyilvántartásokat az ezen ellenőrzések, fellebbezések, jogviták vagy igényrendezések lezárultáig kell megőrizni.

            II.8. cikk

            Az uniós finanszírozás láthatósága

         II.8.1.   Az uniós finanszírozással kapcsolatos tájékoztatás

         Amennyiben az Európai Parlament másképp nem kéri vagy más megoldásba bele nem egyezik, a kedvezményezettnek a finanszírozási határozattal kapcsolatos valamennyi közleményében és publikációjában, beleértve a konferenciákat, szemináriumokat és minden egyéb tájékoztató és promóciós anyagot (például brosúrák, röplapok, poszterek, prezentációk, akár elektronikus formában is stb.) is, jeleznie kell, hogy a program az Európai Parlament részéről pénzügyi támogatásban részesült.
         II.8.2.   Az Európai Parlament felelősségét kizáró nyilatkozat

         A kedvezményezett valamennyi közleményében és kiadványában, az bármilyen formában és bármely médium útján történik is, meg kell említeni, hogy a kizárólagos felelősséget a szerző viseli, és az Európai Parlament nem tartozik felelősséggel az ezekben foglalt információk semmilyen esetleges felhasználásáért.
         II.8.3.   Információk Európai Parlament általi közzététele

         Az Európai Parlament egy honlapon közzéteszi az 1141/2014/EU, Euratom rendelet 32. cikkében felsorolt információkat.

            II.9. cikk

            Szerződések kedvezményezett általi odaítélése

         II.9.1.   Alapelvek

         Amennyiben a kedvezményezett a finanszírozási határozat végrehajtása érdekében beszerzési szerződéseket köt, a kedvezményezett köteles versenyeztetni, és a szerződést a gazdaságilag a legjobb ár/érték arányt biztosító vagy adott esetben a legalacsonyabb árat kínáló pályázónak odaítélni. A kedvezményezett köteles elkerülni az összeférhetetlenséget.
         A szolgáltatónként, évenként és árunként vagy szolgáltatásonként 60 000 EUR-t meghaladó értékű szerződések esetében a kedvezményezettnek legalább három ajánlatot kell beszereznie olyan írásbeli ajánlattételi felhívás útján, amely részletesen tartalmazza a beszerzésre vonatkozó követelményeket. A szerződések időtartama nem haladhatja meg az öt évet.
         Ha háromnál kevesebb ajánlatot nyújtanak be az írásbeli ajánlattételi felhívásra, a kedvezményezett köteles igazolni, hogy a kérdéses beszerzés tekintetében lehetetlen volt több ajánlat beszerzése.
         II.9.2.   Nyilvántartás megőrzése

         A kedvezményezett megőrzi nyilvántartásában az ajánlatok értékelését, és írásban indokolja a nyertes szolgáltató kiválasztását.
         II.9.3.   Ellenőrzés

         A kedvezményezett gondoskodik arról, hogy az Európai Parlament, az európai politikai pártokkal és európai politikai alapítványokkal foglalkozó hatóság, az Európai Számvevőszék és az Európai Csalás Elleni Hivatal (OLAF) gyakorolni tudják az 1141/2014/EU, Euratom rendelet V. fejezete szerinti ellenőrzési jogukat. A kedvezményezett biztosítja, hogy a harmadik felekkel kötött szerződések tartalmazzák ezen ellenőrzési jogok harmadik felekkel szembeni gyakorlásának lehetőségét.
         II.9.4.   Felelősség

         A kedvezményezett viseli a kizárólagos felelősséget a finanszírozási határozat végrehajtása és rendelkezéseinek betartása tekintetében. A kedvezményezett vállalja, hogy minden szükséges intézkedést megtesz annak biztosítása érdekében, hogy a szerződő fél lemondjon minden, a finanszírozási határozatból eredő jogának érvényesítéséről az Európai Parlamenttel szemben.

            II.10. cikk

            Harmadik feleknek nyújtott pénzügyi támogatás

         A költségvetési rendelet 137. cikke értelmében a kedvezményezett által harmadik feleknek nyújtott pénzügyi támogatás az alábbi feltételek mellett támogatható költségnek minősülhet:

                     a)

                     a kedvezményezett az alábbi harmadik feleknek nyújt pénzügyi támogatást: … [illessze be a kérelemben megjelölt potenciális kedvezményezettek nevét];

                     b)

                     a pénzügyi támogatás harmadik felenként legfeljebb 60 000 EUR;

                     c)

                     a harmadik fél támogatható költségek fedezésére használja fel;

                     d)

                     a kedvezményezett garantálja e pénzügyi támogatás esetleges visszafizetését.

               Nemzeti vagy európai politikai pártok és nemzeti vagy európai politikai alapítványok e cikk alkalmazásában nem tekintendők harmadik félnek.
         A kedvezményezett a költségvetési rendelet 137. cikkének (2) bekezdésével összhangban biztosítja, hogy az Európai Parlament és az Európai Számvevőszék gyakorolhatja ellenőrzési jogkörét az uniós finanszírozásban részesülő valamennyi harmadik fél felett a dokumentumok, a helyszín, valamint a – többek között elektronikus adathordozón tárolt – információk ellenőrzése tekintetében.

            II.11. cikk

            Vis maior

         Ha az Európai Parlament vagy a kedvezményezett vis maior esetével kerül szembe, haladéktalanul értesítenie kell a másik felet tértivevényes ajánlott levélben vagy ezzel egyenértékű módon, pontosan megjelölve a szóban forgó helyzet természetét, valószínűsíthető időtartamát és várható hatásait.
         Az Európai Parlamentnek és a kedvezményezettnek mindent meg kell tenniük, hogy a lehető legkisebbre csökkentsék a vis maior esete által okozott károkat.
         Sem az Európai Parlament, sem a kedvezményezett részéről nem tekinthető az e határozatból származó bármely kötelezettsége megszegésének, ha e kötelezettség teljesítését vis maior akadályozta meg.

            II.12. cikk

            A finanszírozás kifizetésének felfüggesztése

         II.12.1.   A felfüggesztés okai

         Az Európai Parlament jogosult arra, hogy a költségvetési rendelet 135. cikkének és a költségvetési rendelet alkalmazási szabályai 208. cikkének sérelme nélkül felfüggessze a finanszírozás folyósítását, ha:

                     i.

                     az Európai Parlament azt gyanítja, hogy a kedvezményezett az odaítélési eljárás vagy a finanszírozási határozat végrehajtása során lényeges hibákat, szabálytalanságokat vagy csalást követett el vagy nem tett eleget kötelezettségeinek, és ellenőriznie kell, hogy ez valóban megtörtént-e;

                     ii.

                     a kedvezményezettre az 1141/2014/EU, Euratom rendelet 27. cikkének (4) bekezdése szerint pénzügyi szankciót szabtak ki, a pénzügyi szankció megfizetéséig.

               II.12.2.   A felfüggesztéskor alkalmazandó eljárás

               1. lépés
            – A kifizetés felfüggesztését megelőzően az Európai Parlament hivatalosan értesíti a kedvezményezettet a folyósítás felfüggesztésére irányuló szándékáról és ennek okairól, továbbá felszólítja a kedvezményezettet, hogy ezen értesítés kézhezvételétől számított 30 naptári napon belül nyújtsa be észrevételeit.

               2. lépés
            – Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy nem folytatja a felfüggesztési eljárást, erről értesíti a határozat kedvezményezettjét.
         Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy elindítja a felfüggesztési eljárást, a felfüggesztésről szóló, indokolással ellátott határozat formájában hivatalosan értesíti a kedvezményezettet, az alábbiakról tájékoztatva:

                     i.

                     a II.12.1. cikk i. pontjában említett esetben a szükséges ellenőrzés lezárultának várható időpontja; valamint

                     ii.

                     a jogorvoslati lehetőségek.

               II.12.3.   A felfüggesztés hatásai

         A kifizetés felfüggesztésének az a következménye, hogy a kedvezményezett nem jogosult kifizetésekre az Európai Parlament részéről addig, amíg a II.12.2. cikkben, a 2. lépés i. pontjában említett ellenőrzés le nem zárul vagy a felfüggesztés okai már nem állnak fenn. Ez nem érinti az Európai Parlamentnek a finanszírozási határozat visszavonására illetve hatályon kívül helyezésére vonatkozó jogát.
         II.12.4.   A folyósítás folytatása

         Attól kezdve, hogy a felfüggesztés okai már nem állnak fenn, valamennyi érintett kifizetés folytatódik, amelyről az Európai Parlament értesíti a kedvezményezettet.

            II.13. cikk

            A finanszírozási határozat európai parlament általi visszavonása

         II.13.1.   A visszavonás okai

         A hatóságnak a nyilvántartásból való törlésre vonatkozó határozata alapján az Európai Parlament jogosult a finanszírozási határozat visszavonására, kivéve az 1141/2014/EU, Euratom rendelet 16. cikke (2) bekezdésének c) pontjában meghatározott esetben.
         II.13.2.   A visszavonáskor alkalmazandó eljárás

               1. lépés
            – A finanszírozási határozat visszavonását megelőzően az Európai Parlament hivatalosan értesíti a kedvezményezettet a visszavonásra irányuló szándékáról és annak okairól, továbbá felszólítja a kedvezményezettet, hogy ezen értesítés kézhezvételétől számított 30 naptári napon belül nyújtsa be észrevételeit.

               2. lépés
            – Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy nem vonja vissza a finanszírozási határozatot, e határozatáról tájékoztatja a kedvezményezettet.
         Amennyiben az Európai Parlament az észrevételek benyújtására rendelkezésre álló időszak lejárta után úgy határoz, hogy visszavonja a finanszírozási határozatot, a kifizetés visszavonásáról szóló, indokolással ellátott határozat formájában hivatalosan értesíti a kedvezményezettet.
         A kedvezményezettnek jogosulatlanul kifizetett összegeket a költségvetési rendelet alkalmazandó előírásainak megfelelően vissza kell fizettetni.
         II.13.3.   A visszavonás hatásai

         A finanszírozási határozat visszavonásáról szóló határozat a finanszírozási határozat elfogadásának időpontjáig visszamenőleg visszamenőleges hatállyal bír.

            II.14. cikk

            A finanszírozási határozat hatályon kívül helyezése

         II.14.1.   A kedvezményezett kérésére történő hatályon kívül helyezés

         A kedvezményezett kérheti a finanszírozási határozat hatályon kívül helyezését.
         A kedvezményezett a hatályon kívül helyezés tárgyában hivatalosan értesíti az Európai Parlamentet, az alábbiak megjelölésével:

                     (a)

                     a hatályon kívül helyezés okai; valamint

                     (b)

                     a hatályon kívül helyezés időpontja, amely nem lehet korábbi a hivatalos értesítés elküldésének dátumánál.

               A hatályon kívül helyezés az arról szóló határozatban megjelölt időpontban hatályosul.
         II.14.2.   Az Európai Parlament általi hatályon kívül helyezés

         a)   A hatályon kívül helyezés okai

         Az Európai Parlament az alábbi körülmények bármelyikének fennállása esetén jogosult a finanszírozási határozat hatályon kívül helyezésére:

                     a)

                     a Hatóságnak a nyilvántartásból való törlésre vonatkozó határozata alapján, az 1141/2014/EU, Euratom rendelet 16. cikke (2) bekezdésének c) pontjában meghatározott esetekben;

                     b)

                     ha a kedvezményezett már nem felel meg az 1141/2014/EU, Euratom rendelet 18. cikke (2) bekezdésének;

                     c)

                     a költségvetési rendelet 135. cikkének (3) és (5) bekezdésében említett esetekben;

                     d)

                     a kedvezményezett, vagy bármely kapcsolódó személy, vagy a kedvezményezett kötelezettségeiért korlátlan felelősséget vállalt személy a költségvetési rendelet 106. cikke (1) bekezdésének a) vagy b) pontja szerinti helyzetek valamelyikébe kerül;

                     e)

                     a kedvezményezett vagy bármely kapcsolódó személy a költségvetési rendelet 106. cikke (1) bekezdésének c), d), e) vagy f) pontja szerinti helyzetek valamelyikébe vagy a 106. cikk (2) bekezdésének hatálya alá kerül; vagy

                     f)

                     ha a kedvezményezettet az 1141/2014/EU, Euratom rendelet 10. cikke (6) bekezdése értelmében megfosztották kedvezményezetti jogállásától.

               b)   Hatályon kívül helyezéskor alkalmazandó eljárás

               1. lépés
            – A finanszírozási határozat hatályon kívül helyezését megelőzően az Európai Parlament hivatalosan értesíti a kedvezményezettet a hatályon kívül helyezésre irányuló szándékáról és annak okairól, továbbá felszólítja a kedvezményezettet, hogy ezen értesítés kézhezvételétől számított 30 naptári napon belül nyújtsa be észrevételeit.

               2. lépés
            – Amennyiben az Európai Parlament az észrevételezésre rendelkezésre álló időszak lejárta után úgy határoz, hogy nem helyezi hatályon kívül a finanszírozási határozatot, e határozatáról tájékoztatja a kedvezményezettet.
         Amennyiben az Európai Parlament az észrevételezésre rendelkezésre álló időszak lejárta után úgy határoz, hogy hatályon kívül helyezi a finanszírozási határozatot, a hatályon kívül helyezésről szóló, indokolással ellátott határozat formájában tértivevénnyel, hivatalosan értesíti a kedvezményezettet.
         A finanszírozási határozat hatályon kívül helyezése az arról szóló határozatról történő értesítés napján hatályosul.
         II.14.3.   A felmondás hatásai

         A finanszírozási határozat hatályon kívül helyezéséről szóló határozat ex nunc hatályú. A kedvezményezettnek a hatályon kívül helyezéséről szóló határozat hatálybalépésének napjától kezdve felmerült tényleges költségei nem támogatható költségeknek minősülnek.

            II.15. cikk

            Engedményezés

         A kedvezményezett nem engedményezheti az Európai Parlamenttel szembeni kifizetési igényeit harmadik felekre, kivéve, ha azt az Európai Parlament a kedvezményezett indokolással ellátott írásbeli kérelme alapján előzetesen engedélyezi.
         Amennyiben az Európai Parlament nem fogadja el írásban az engedményezést, vagy az ilyen elfogadás feltételei nem teljesülnek, az engedményezés érvénytelen.
         Az engedményezés semmilyen körülmények között sem mentesítheti a kedvezményezettet az Európai Parlamenttel szemben fennálló kötelezettségei alól.

            II.16. cikk

            Késedelmi kamat

         Ha az Európai Parlament nem hajtja végre a kifizetést annak határidején belül, a kedvezményezett késedelmi kamatra jogosult, amelynek mértéke megfelel az Európai Központi Bank euróban bonyolított fő refinanszírozási műveleteiben alkalmazott kamat (a továbbiakban: referencia-kamatláb) három és fél százalékponttal növelt szintjének. A referencia-kamatláb a kifizetés határideje lejárata hónapjának első napján érvényes, az Európai Unió Hivatalos Lapjának C sorozatában közzétett kamatláb.
         A kifizetések Európai Parlament általi, a II.12. cikk szerinti felfüggesztése nem minősül késedelmes kifizetésnek.
         A késedelmi kamat a kifizetés esedékességének napját követő naptól a tényleges kifizetés napjáig tartó, és ez utóbbit is magában foglaló időszakra jár.
         Az első albekezdés alóli kivételként, amennyiben a számított kamat értéke legfeljebb 200 EUR, azt az Európai Parlamentnek csak akkor kell kifizetnie a kedvezményezett számára, ha a kedvezményezett a késedelmes kifizetés kézhezvételétől számított két hónapon belül ilyen irányú kérelmet nyújt be.

            II.17. cikk

            Alkalmazandó jog

         E finanszírozási határozatra az alkalmazandó uniós jog, valamint különösen az 1141/2014/EU, Euratom rendelet és a költségvetési rendelet alkalmazandó szabályai teljes mértékben alkalmazandóak. Ezeket szükséges a kedvezményezett székhelye szerinti tagállam nemzeti joga egészíti ki.

            II.18. cikk

            Meghallgatáshoz való jog

         Azokban az esetekben, amikor e finanszírozási határozat értelmében a kedvezményezett jogosult észrevételei benyújtására, a kedvezményezettnek – kifejezetten eltérő rendelkezés hiányában – 10 munkanap áll rendelkezésére, hogy észrevételeit írásban történő benyújtására. Ezt az időszakot a kedvezményezett indokolással ellátott kérésére egy alkalommal további 10 munkanappal meg lehet hosszabbítani.
         B. RÉSZ: PÉNZÜGYI RENDELKEZÉSEK

            II.19. cikk

            Támogatható költségek

         II.19.1.   Feltételek

         Ahhoz, hogy adott költségek uniós finanszírozásból visszatérítésre jogosultnak minősüljenek – valamint a költségvetési rendelet 126. cikkével összhangban – az alábbi kritériumoknak kell megfelelniük:

                     a)

                     közvetlen kapcsolatban vannak a finanszírozási határozat tárgyával és szerepelnek a finanszírozási határozathoz mellékelt becsült költségvetésben;

                     b)

                     szükségesek a finanszírozási határozat végrehajtásához;

                     c)

                     észszerűek és indokoltak, valamint megfelelnek a hatékony és eredményes pénzgazdálkodás elvének, különösen a gazdaságosság és a hatékonyság tekintetében;

                     d)

                     az I.2. cikkben megállapított jogosultság időszaka folyamán merülnek fel, kivéve az éves jelentésekhez valamint a pénzügyi kimutatásokra és az alapul szolgáló számlákra vonatkozó éves jelentésekhez és igazolásokhoz kapcsolódó költségeket;

                     e)

                     a kedvezményezettnél ténylegesen felmerültek;

                     f)

                     azonosíthatók és ellenőrizhetők, valamint szerepelnek a kedvezményezett könyvelésében az alkalmazandó számviteli elveknek megfelelően;

                     g)

                     megfelelnek az alkalmazandó adó- és társadalombiztosítási szabályoknak;

                     h)

                     megfelelnek a II.9.1. cikk első bekezdésének és általános szabályként a II.9.1. cikk második bekezdésének.

               A kedvezményezett számviteli és belső auditeljárásainak lehetővé kell tenniük az éves jelentésben kimutatott költségek és bevételek közvetlen egybevetését a pénzügyi beszámolókkal és a megfelelő igazoló dokumentumokkal.
         II.19.2.   Példák támogatható költségekre

         Feltéve, hogy megfelelnek az e cikk (1) bekezdésben megállapított kritériumoknak, különösen az alábbi működési költségek tekintendők támogathatónak a költségvetési rendelet 126. cikkének sérelme nélkül:

                     a)

                     igazgatási költségek, illetve technikai segítségnyújtással, megbeszélésekkel, kutatással, határokon átnyúló eseményekkel, tanulmányokkal, tájékoztatással és kiadványokkal kapcsolatos költségek;

                     b)

                     személyi költségek, amelyek magukban foglalják a tényleges fizetéseket a társadalombiztosítási járulékokkal és a javadalmazáshoz tartozó egyéb törvényes költségekkel együtt, feltéve, hogy ezek nem haladják meg a kedvezményezettnek a javadalmazás vonatkozásában folytatott szokásos politikája szerinti átlagos mértéket;

                     c)

                     a személyzet utazási és tartózkodási költségei, feltéve, hogy megfelelnek a kedvezményezett utazási költségek vonatkozásában folytatott szokásos gyakorlatának;

                     d)

                     berendezések és egyéb (új vagy használt) eszközök amortizációs költsége a kedvezményezett könyvelésében rögzítettek szerint, amennyiben az eszköz:

                                 i.

                                 a nemzetközi számviteli standardoknak és a kedvezményezett szokásos számviteli gyakorlatának megfelelően kerül leírásra; valamint

                                 ii.

                                 a II.9.1. cikk első bekezdésével és általános szabályként a II.9.1. cikk második bekezdésével összhangban szerezték be, amennyiben a beszerzésre a jogosultsági időszak során került sor;

                     e)

                     fogyasztási javak, árubeszerzések és más szerződések költségei, amennyiben azok:

                                 i.

                                 a II.9.1. cikk első bekezdésével és általános szabályként a II.9.1. cikk második bekezdésével összhangban kerültek beszerzésre, valamint

                                 ii.

                                 közvetlen kapcsolatban vannak a finanszírozási határozat tárgyával;

                     f)

                     közvetlenül a finanszírozási határozat követelményeiből eredő költségek, beleértve adott esetben pénzügyi szolgáltatások díjait (különösen a pénzügyi garanciák díját), amennyiben a megfelelő szolgáltatásokat a II.9.1. cikk első bekezdésével, valamint általános szabályként a II.9.1. cikk második bekezdésével összhangban szerezték be.

            II.20. cikk

            Nem támogatható költségek

         E határozat II.19.1. cikkének és a költségvetési rendelet 126. cikkének sérelme nélkül a következő költségek nem minősülnek visszatéríthetőknek:

                     a)

                     a kedvezményezett által fizetett tőkejövedelem és osztalék;

                     b)

                     követelések és azokkal kapcsolatos szolgáltatási díjak;

                     c)

                     veszteséggel vagy követelésekkel kapcsolatos céltartalékok;

                     d)

                     fizetendő kamatok;

                     e)

                     kétes követelések;

                     f)

                     árfolyamveszteségek;

                     g)

                     a kedvezményezett bankja által az Európai Parlament átutalásaiért felszámolt költségek;

                     h)

                     a kedvezményezett által az uniós költségvetésből támogatott más fellépés keretében bejelentett költségek;

                     i)

                     természetbeni hozzájárulások;

                     j)

                     túlzott mértékű vagy meggondolatlan kiadások;

                     k)

                     levonható héa;

                     l)

                     bizonyos harmadik felek tiltott támogatása az 1141/2014/EU, Euratom rendelet 22. cikke szerint.

            II.21. cikk

            Természetbeni hozzájárulások

         Az Európai Parlament engedélyezi, hogy a finanszírozási határozat végrehajtása során a kedvezményezett természetbeni hozzájárulás formájában kaphasson hozzájárulásokat, feltéve, hogy e hozzájárulások értéke nem haladja meg:

                     a)

                     azokat a ténylegesen felmerült költségeket, amelyeket kellően alátámasztanak azon harmadik felek számviteli bizonylatai, akik a hozzájárulásokat ingyenesen biztosították a kedvezményezett részére, ugyanakkor viselik a megfelelő költségeket;

                     b)

                     ilyen dokumentumok hiányában az érintett piacon általánosan elfogadott költségeknek megfelelő költségeket;

                     c)

                     a becsült költségvetésben elfogadott értéküket;

                     d)

                     a becsült költségvetésben elfogadott saját források 50 %-át.

               Természetbeni hozzájárulások:

                     a)

                     külön kell feltüntetni őket a becsült költségvetésben, a források teljes összegének tükrözése érdekében;

                     b)

                     eleget kell tenniük az 1141/2014/EU, Euratom rendelet 20. cikkének, valamint a nemzeti adó- és társadalombiztosítási szabályoknak;

                     c)

                     kizárólag ideiglenes jelleggel lehet őket elfogadni, külső könyvvizsgáló által kibocsátott igazolás és a végleges finanszírozási összegről szóló határozatban történő elfogadás mellett;

                     d)

                     nem ölthetik ingatlan formáját.

            II.22. cikk

            Költségvetési átcsoportosítások

         A kedvezményezett a különféle költségvetési kategóriák közötti átcsoportosítások révén módosíthatja az 1. mellékletben meghatározott becsült költségvetést. E módosításokhoz nem kell módosítani a finanszírozási határozatot. Az ilyen átcsoportosításokat az éves jelentésben meg kell indokolni.

            II.23. cikk

            Jelentéstételi kötelezettség

         II.23.1.   Éves jelentés

         Lehetőleg az n pénzügyi év végét követő május 15-ig, de legkésőbb június 30-ig kedvezményezettnek be kell nyújtania az éves jelentést, amely a következőket tartalmazza:

                     a)

                     a kedvezményezett székhelye szerinti tagállamban alkalmazandó joggal összhangban a kedvezményezett bevételeit és kiadásait, az eszközöket és a kötelezettségeket a pénzügyi év elején és a pénzügyi év végén bemutató éves pénzügyi kimutatásokat és az azt kísérő megjegyzéseket;

                     b)

                     az 1606/2002/EK európai parlamenti és tanácsi rendelet (7) 2. cikkében meghatározott nemzetközi számviteli standardoknak megfelelő éves pénzügyi kimutatásokat;

                     c)

                     az adományozók és hozzájárulók, valamint az általuk nyújtott adományok, illetve hozzájárulások az 1141/2014/EU, Euratom rendelet 20. cikkével összhangban bejelentett listáját;

                     d)

                     tevékenységi jelentést;

                     e)

                     a becsült költségvetés struktúráján alapuló pénzügyi kimutatást;

                     f)

                     a bevételek, kiadások, az eszközök és kötelezettségek részletes elszámolását;

                     g)

                     az e) pontban hivatkozott pénzügyi beszámoló egybevetését az f) pontban hivatkozott részletes elszámolással;

                     h)

                     azon beszállítók listáját, amelyek az adott pénzügyi évben 10 000 EUR-t számláztak a kedvezményezettnek, a beszállítók nevével és címével, valamint a szállított áruk vagy nyújtott szolgáltatások megnevezésével.

               A II.25.3 cikkben meghatározott átvitel esetén az éves jelentésnek tartalmaznia kell a d), e), f) és g) pontban hivatkozott, az adott pénzügyi évet követő év első negyedévére vonatkozó dokumentumokat.
         Az éves jelentés által tartalmazott információknak elégségesnek kell lenniük a végleges finanszírozási összeg megállapításához.
         II.23.2.   Külső audit jelentés

         Az Európai Parlament közvetlenül az 1141/2014/EU, Euratom rendelet 23. cikkének (3) bekezdése értelmében megbízott független külső szervtől vagy szakértőktől kapja meg az 1141/2014/EU, Euratom rendelet 23. cikke (1) bekezdésében hivatkozott külső audit jelentést.
         A külső ellenőrzés célja a pénzügyi kimutatások megbízhatóságának és a kiadások jogszerűségének és szabályszerűségének tanúsítása, továbbá különösen az alábbiak igazolása:

                     a)

                     a pénzügyi kimutatásokat a kedvezményezettre alkalmazandó nemzeti joggal összhangban készítették el, nem tartalmaznak tárgyi tévedést, valamint valós és hű képet mutatnak a pénzügyi helyzetről és a működési eredményekről;

                     b)

                     a pénzügyi kimutatásokat az 1606/2002/EK rendelet 2. cikkében meghatározott nemzetközi számviteli standardokkal összhangban készítették el;

                     c)

                     a feltüntetett költségek ténylegesen felmerültek;

                     d)

                     a bevételek elszámolása hiánytalan;

                     e)

                     a kedvezményezett által a Parlamentnek benyújtott pénzügyi dokumentumok összhangban állnak a finanszírozási határozat pénzügyi rendelkezéseivel;

                     f)

                     teljesülnek az 1141/2014/EU, Euratom rendeletből eredő, különösen annak 20. cikke szerinti kötelezettségek;

                     g)

                     teljesülnek a finanszírozási határozatból, különösen annak II.9. és II.19. cikkéből eredő kötelezettségek;

                     h)

                     a kedvezményezett ténylegesen megkapta a természetben nyújtott hozzájárulást, és azt az alkalmazandó szabályokkal összhangban értékelték;

                     i)

                     az uniós finanszírozásból származó minden többletet átvittek a következő pénzügyi évre, és a pénzügyi év első negyedéve során felhasználták azt a költségvetési rendelet 125. cikkének (6) bekezdése szerint;

                     j)

                     a saját források többletét átcsoportosították a tartalékba.

            II.24. cikk

            Az éves jelentésről szóló határozat

         Az Európai Parlament az n pénzügyi évet követő év szeptember 30-ig jóváhagyja vagy elutasítja az éves jelentést a II.23.1. cikk szerint.
         Amennyiben az Európai Parlament nem válaszol írásban az éves jelentés kézhezvételét követő hat hónapos határidőn belül, akkor az éves jelentést elfogadottnak kell tekinteni.
         Az éves jelentés jóváhagyása nem érinti a végleges finanszírozási összeg II.254. cikk szerinti megállapítását, amelynek révén az Európai Parlament véglegesen határoz a költségek támogathatóságáról.
         Az Európai Parlament további információkat kérhet a kedvezményezettől annak érdekében, hogy határozni tudjon az éves jelentésről. Ilyen kérés esetén az éves jelentésről szóló határozat határideje meghozatalának határideje meghosszabbodik a kért információ Európai Parlament általi átvételéig és értékeléséig.
         Amennyiben az éves jelentés lényeges hiányosságokat tartalmaz, az Európai Parlament elutasíthatja azt anélkül, hogy további információkat kérne a kedvezményezettől, és felszólíthatja a kedvezményezettet, hogy 15 munkanapon belül nyújtson be új jelentést.
         A további információkra vagy új jelentésre vonatkozó kérelmekről írásban kell értesíteni a kedvezményezettet.
         Ha az eredetileg benyújtott éves jelentést elutasítják és új jelentést kérnek, az új jelentés az e cikkben meghatározott jóváhagyási eljárást kell alkalmazni.

            II.25. cikk

            A végleges finanszírozási összegről szóló határozat

         II.25.1.   Az éves jelentés hatása

         Az Európai Parlament végleges finanszírozási összeget megállapító határozata a II.24. cikkel összhangban jóváhagyott éves jelentésen alapul. Amennyiben az Európai Parlament végleg elutasítja az éves jelentést vagy a kedvezményezett nem nyújt be éves jelentést az alkalmazandó határidőkön belül, a végleges finanszírozási összegről szóló határozat nem állapíthat meg visszatéríthető költségeket.
         II.25.2.   Küszöbérték

         A végleges finanszírozási összeg az I.4. cikkben megállapított összegre korlátozódik és nem haladhatja meg a ténylegesen felmerült támogatható költségek 85 %-át.
         II.25.3.   A többlet átvitele

         Amennyiben az n pénzügyi év végén a kedvezményezett észleli, hogy bevételei nagyobbak kiadásainál, a többlet egy részét átviheti az n+1 évre a költségvetési rendelet 125. cikkének (6) bekezdésével összhangban.
         a)   A többlet meghatározása

         Az n év pénzügyi többlete az összes támogatható költség és az alábbiak összegének különbsége:

                     i.

                     az előzetes (maximális) finanszírozási összeg az I.4. cikk szerint;

                     ii.

                     a kedvezményezettnek a támogatható költségek fedezésére előirányzott saját forrásai, miután a kedvezményezett a nem támogatható költségeit kizárólag saját forrásból már fedezte; és

                     iii.

                     az n-1 pénzügyi évből átvitt többlet.

               Az n+1 pénzügyi évre átvihető többlet nem haladhatja meg a fenti i) és ii) pontban említett összes bevétel 25 %-át.
         b)   A támogatható költségek fedezésének elszámolása

         A ténylegesen átvitt összeget az n pénzügyi év záróegyenlegében „az n+1 év első negyedévében a támogatható költségek fedezésére felhasználható céltartalék” címen kell feltüntetni. E céltartalék az n pénzügyi évben támogatható költségnek minősül.
         Emellett a legkésőbb az n+1 év március 31-én elkészítendő időközi elszámolásban meg kell határozni az addig az időpontig ténylegesen felmerült támogatható költségeket. A céltartalék nem haladhatja meg e költségeket.
         Az n+1 évben a céltartalék megszűnik és az abból származó bevételt az n+1. év első negyedévében a támogatható költségek fedezésére használják fel.
         II.25.4.   A végleges finanszírozási összegről szóló határozat

         Az Európai Parlament évente ellenőrzi, hogy a kiadások megfelelnek-e az 1141/2014/EU, Euratom rendelet, a költségvetési rendelet és a finanszírozási határozat rendelkezéseinek. Minden évben határozatot hoz a végleges finanszírozási összegről, amelyről a kedvezményezettet megfelelően értesíti.
         Az n évre vonatkozó végleges finanszírozási összeget az n+1 évben határozzák meg.
         A végleges finanszírozási összeg megállapításakor az előfinanszírozás elszámolásra kerül.
         II.25.5.   A finanszírozás egyenlege

         Amennyiben a kifizetett előfinanszírozás összege meghaladja a végleges finanszírozási összeget, az Európai Parlament visszafizettetni a jogtalanul kifizetett előfinanszírozást.
         Amennyiben a végleges finanszírozási összeg meghaladja a kifizetett előfinanszírozás összegét, az Európai Parlament kifizeti a különbözetet.
         II.25.6.   Nyereség

         a)   Fogalommeghatározás

         A nyereség fogalmát a költségvetési rendelet 125. cikkének (5) bekezdése határozza meg.
         b)   Tartalékképzés

         A költségvetési rendelet 125. cikke (5) bekezdésével összhangban a kedvezményezett tartalékot képezhet saját forrásai többletéből, melyeket a II.1. cikk határoz meg.
         A tartalékba átcsoportosítandó többlet az adott esetben az n pénzügyi évben ténylegesen felmerült támogatható költségek 15 %-ának fedezéséhez szükséges saját források összegét meghaladó saját forrás összege és az n+1 pénzügyi évre átvitt céltartalékban foglalt költségek 15 %-a. A kedvezményezettnek a nem támogatható költségeket előzetesen kizárólag saját forrásai felhasználásával kellett fedeznie.
         A tartalékba helyezett többletet nem kell figyelembe venni a nyereség kiszámítása során.
         A tartalék csak a kedvezményezett működési költségeinek fedezésére használható fel.
         c)   Visszafizettetés

         A finanszírozás nem eredményezhet nyereséget a kedvezményezett számára. Az Európai Parlamentet jogosult a nyereség azon százalékának visszafizettetésére, amely a támogatható költségekhez való uniós hozzájárulásnak felel meg, összhangban a költségvetési rendelet 125. cikkének (4) bekezdésével.

            II.26. cikk

            Visszafizettetés

         Amennyiben a finanszírozási határozat, az 1141/2014/EU, Euratom rendelet vagy a költségvetési rendelet feltételei értelmében jogtalanul fizettek ki összegeket a kedvezményezettnek vagy indokolt visszafizettetési eljárás indokolt, a kedvezményezett köteles visszafizetni az érintett összegeket az Európai Parlament részére, az Európai Parlament által meghatározott feltételek szerint és határidőig.
         II.26.1.   Késedelmi kamat

         Amennyiben a kedvezményezett nem teljesíti a visszafizetést az Európai Parlament által megadott határidőig, az Európai Parlament a II.16. cikkben meghatározott kamatlábon késedelmi kamatot számít fel az esedékes összegekre. A késedelmi kamatot a visszafizetés határidejének lejártától az Európai Parlamenthez a teljes esedékes összeg beérkezésének időpontjáig tartó, és ez utóbbit is magában foglaló időszakra számítják fel.
         Minden részletfizetés először a költségeket és a késedelmi kamatot csökkenti, majd csak ezt követően a tőkét.
         II.26.2.   Beszámítás

         Amennyiben nem történik meg a visszafizetés a megállapított határidőig, az Európai Parlament részére esedékes összegek behajthatók a kedvezményezettnek bármilyen jogcímen fizetendő összegek beszámításával, összhangban a költségvetési rendelet 80. cikkével és annak alkalmazási szabályaival. Rendkívüli helyzetben, amikor az Unió pénzügyi érdekeinek védelme indokolja, az Európai Parlament beszámítással a kifizetés határideje előtt is i beszedheti az összeget. A kedvezményezett előzetes beleegyezésére nincs szükség.
         II.26.3.   Banki költségek

         Az Európai Parlamentnek járó összegek visszafizettetésével kapcsolatos banki költségeket kizárólag a kedvezményezett viseli.

            II.27. cikk

            Pénzügyi biztosíték

         Amennyiben az Európai Parlament a költségvetési rendelet 134. cikkével összhangban pénzügyi biztosítékot kér, az alábbi feltételeknek kell teljesülniük:

                     a)

                     a pénzügyi biztosítékot bank vagy engedélyezett pénzintézet, vagy amennyiben a kedvezményezett kéri és az Európai Parlament elfogadja, egy harmadik fél nyújtja;

                     b)

                     a biztosíték nyújtójának első felszólításra fizető készfizető kezességet kell vállalnia, ami nem igényli az Európai Parlamenttől, hogy először a fő adóssal (azaz az adott kedvezményezettel) szemben járjon el; valamint

                     c)

                     a pénzügyi biztosítéknak kifejezetten hatályosnak kell maradnia az előfinanszírozás időközi kifizetések vagy az egyenleg Európai Parlament általi kifizetésével szembeni elszámolásáig; amennyiben az egyenleg kifizetése visszafizetés formájában történik, a pénzügyi biztosíték hatályosnak kell maradnia addig, ameddig az adósságot teljes mértékben elszámoltnak nem tekintik; és az Európai Parlamentnek a következő hónapban fel kell oldania a biztosítékot.

            II.28. cikk

            Ellenőrzés

         II.28.1.   Általános rendelkezések

         Az Európai Parlament és az európai politikai pártokkal és európai politikai alapítványokkal foglalkozó hatóság hatáskörén belül és az 1141/2014/EU, Euratom rendelet V. fejezetével összhangban bármikor élhet ellenőrzési jogával, hogy meggyőződjön arról, hogy a kedvezményezett teljes mértékben megfelel-e a finanszírozási határozatban, az 1141/2014/EU, Euratom rendeletben és a költségvetési rendeletben megállapított kötelezettségeknek.
         A kedvezményezettnek megfelelően együtt kell működnie az illetékes hatóságokkal, és az általuk végrehajtandó ellenőrzés elvégzéséhez minden szükséges segítséget meg kell adnia.
         Az Európai Parlament és az európai politikai pártokkal és európai politikai alapítványokkal foglalkozó hatóság az ellenőrzés feladatát átruházhatja külső szervekre, akik nevében járnak el (a továbbiakban: felhatalmazott szervek).
         II.28.2.   Dokumentumok megőrzésének kötelezettsége

         A kedvezményezett az éves jelentés benyújtásának időpontjától kezdődően öt éven keresztül megőriz minden eredeti dokumentumot, különösen a számviteli és adónyilvántartásokat és a megfelelő formában kell tárolnia azokat, beleértve – a nemzeti jog által megengedett esetben és az általa meghatározott feltételekkel – a digitalizált eredetiket is.
         Az első albekezdésben meghatározott ötéves időszak nem alkalmazandó, ha a finanszírozás kapcsán auditok, fellebbezések, jogviták vagy igényrendezések vannak folyamatban. Ilyen esetekben a kedvezményezett a dokumentumokat ezen auditok, fellebbezések, jogviták vagy igényrendezések lezárultáig őrzi meg.
         II.28.3.   Dokumentumok és/vagy információk átadásának kötelezettsége

         A kedvezményezett minden olyan dokumentumot és/vagy információt – ideértve az elektronikus formátumú információkat is – átad, amelyet az Európai Parlament, az európai politikai pártokkal és európai politikai alapítványokkal foglalkozó hatóság vagy a felhatalmazott szerv kér (a továbbiakban: az illetékes hatóság).
         A kedvezményezett által átadott dokumentumokat és információkat a II.6. cikkel összhangban dolgozzák fel.
         II.28.4.   Helyszíni látogatások

         Az illetékes hatóság helyszíni látogatásokat tehet a kedvezményezett irodáiban. E célból írásban kérheti, hogy a kedvezményezett tegye meg a megfelelő lépéseket e látogatás az illetékes hatóság által megszabott, megfelelő határidőn belüli megvalósítása érdekében.
         A helyszíni látogatások során a kedvezményezett az illetékes hatóság számára hozzáférést biztosít minden olyan épületéhez és irodájához, ahol tevékenységet végez vagy végzett és valamennyi szükséges információhoz, beleértve az elektronikus formátumúakat is.
         A kedvezményezett biztosítja az információk rendelkezésre állását a helyszíni látogatás időpontjában, valamint a kért információk megfelelő formában történő átadását.
         II.28.5.   Kontradiktórius ellenőrzési eljárás

         Az ellenőrzési eljárás során tett megállapítások alapján az Európai Parlament ideiglenes audit jelentést készít, amelyet megküld a kedvezményezettnek. A kedvezményezett az ideiglenes audit jelentés kézhezvételétől számított 30 naptári napon belül észrevételeket nyújthat be.
         Az ideiglenes ellenőrzési jelentésben tett megállapítások és a kedvezményezett esetleges észrevételei alapján az Európai Parlament végleges ellenőrzési megállapításait végleges audit jelentésbe foglalja. A végleges audit jelentést az ideiglenes audit jelentéshez fűzött észrevételek benyújtására megállapított határidő lejártát követően 60 naptári napon belül megküldik a kedvezményezettnek.
         II.28.6.   Az ellenőrzés során tett megállapítások hatásai

         Az Európai Parlament II.12. és a II.14. cikk szerinti, intézkedések meghozatalára irányuló jogának sérelme nélkül a végleges ellenőrzési megállapításokat az Európai Parlamentnek kellően figyelembe kell vennie a végleges finanszírozási összeg meghatározásakor.
         A végleges ellenőrzési megállapítások által felfedett esetleges csalásról vagy az alkalmazandó szabályok súlyos megsértéséről értesíteni kell az illetékes nemzeti vagy uniós hatóságokat, hogy azok további lépéseket tehessenek.
         Az Európai Parlament a végleges ellenőrzési megállapítások alapján visszamenőlegesen kiigazíthatja a végleges finanszírozási összegről szóló határozatot.
         II.28.7.   Az OLAF ellenőrzési jogai

         Az Európai Csalás Elleni Hivatal (OLAF) a kedvezményezettel szemben az alkalmazandó szabályokkal – különösen a 2185/96/EK, Euratom tanácsi rendelettel (8), a 883/2013/EU, Euratom európai parlamenti és tanácsi rendelettel (9), valamint az 1141/2014/EU, Euratom rendelet 24. cikke (4) bekezdésével és 25. cikke (7) bekezdésével – összhangban gyakorolja ellenőrzési jogait.
         A kedvezményezettnek megfelelően együtt kell működnie az OLAF-fal, és az ellenőrzés elvégzéséhez minden szükséges segítséget meg kell adnia az OLAF számára.
         Az Európai Parlament bármikor visszamenőleg kiigazíthatja a végleges finanszírozási összegről szóló határozatot az Európai Csalás Elleni Hivataltól (OLAF) kapott megállapítások alapján, az 1141/2014/EU, Euratom rendelet 25. cikke (7) bekezdésével összhangban. Mielőtt az Európai Parlament összegről szóló határozat visszamenőleges kiigazításáról határoz, megfelelő módon tájékoztatja a kedvezményezettet a vonatkozó megállapításokról és a Parlamentnek a végleges finanszírozási összeg kiigazítására irányuló szándékáról, hogy kiigazítja a végleges finanszírozási összeget, valamint lehetőséget biztosít a kedvezményezettnek észrevételei benyújtására.
         II.28.8.   Az Európai Számvevőszék ellenőrzési jogai

         Az Európai Számvevőszék az alkalmazandó szabályokkal, és különösen a költségvetési rendelet 137. cikke (2) bekezdésével valamint az 1141/2014/EU, Euratom rendelet 25. cikkének (6) bekezdésével összhangban gyakorolja ellenőrzési jogait. A II.28.3. cikk és a II. 28.4. cikk alkalmazandó.
         A kedvezményezettnek megfelelően együtt kell működnie a Számvevőszékkel, és az ellenőrzés elvégzéséhez minden szükséges segítséget meg kell adnia a Számvevőszék számára.
         II.28.9.   A II.28.1–4. cikk szerinti kötelezettségeknek való megfelelés elmulasztása

         Amennyiben a kedvezményezett nem tesz eleget a II.28.1–4. cikkben előírt kötelezettségeinek, az Európai Parlament fontolóra veheti, hogy vissza nem téríthetőnek tekinti a kedvezményezett által nem megfelelően megindokolt költségeket.

               az Európai Parlament részéről
               [családnév / utónév]
               [aláírás]
               Kelt [város: Strasbourg, Luxembourg, Brüsszel]

         1. melléklet

            Becsült költségvetés

                        Költségek

                     Támogatható költségek

                     Költségvetés

                     Tényleges

                        A.1: Személyi költségek

                                 1.

                                 Fizetések

                                 2.

                                 Hozzájárulások

                                 3.

                                 Szakmai továbbképzések

                                 4.

                                 Személyzet kiküldetési költségei

                                 5.

                                 Egyéb személyi költségek

                        A.2: Infrastruktúra és működési költségek

                                 1.

                                 Bérleti díjak, rezsi- és fenntartási költségek

                                 2.

                                 Felszerelések üzembe helyezési, működtetési és fenntartási költségei

                                 3.

                                 Ingó és ingatlan tulajdon értékcsökkenése

                                 4.

                                 Irodaszerek és irodai eszközök

                                 5.

                                 Postai és távközlési költségek

                                 6.

                                 Nyomtatási, fordítási és sokszorosítási költségek

                                 7.

                                 Egyéb infrastrukturális költségek

                        A.3: Igazgatási kiadások

                                 1.

                                 Dokumentációs költségek (újságok, sajtóügynökségek, adatbázisok)

                                 2.

                                 Tanulmányok és kutatások költségei

                                 3.

                                 Jogi költségek

                                 4.

                                 Számviteli és auditköltségek

                                 5.

                                 Harmadik felek támogatása

                                 6.

                                 Vegyes igazgatási költségek

                        A.4: Ülések és reprezentációs költségek

                                 1.

                                 Ülések költségei

                                 2.

                                 Szemináriumokon és konferenciákon való részvétel költségei

                                 3.

                                 Reprezentációs költségek

                                 4.

                                 Meghívások költségei

                                 5.

                                 Egyéb, ülésekkel kapcsolatos költségek

                        A.5: Tájékoztatási és publikációs költségek

                                 1.

                                 Publikációs költségek

                                 2.

                                 Internetoldalak létrehozásának és üzemeltetésének költségei

                                 3.

                                 Reklámköltségek

                                 4.

                                 Kommunikációs felszerelések (berendezések)

                                 5.

                                 Szemináriumok, kiállítások

                                 6.

                                 Egyéb, tájékoztatással kapcsolatos költségek

                        A.6: Átcsoportosítás ide: „Tartalék az n+1 év első negyedévében bekövetkező támogatható költségek fedezetére”

                     A. TÁMOGATHATÓ KÖLTSÉGEK ÖSSZESEN

                        Nem támogatható költségek

                                 1.

                                 Céltartalékok

                                 2.

                                 Árfolyamveszteség

                                 3.

                                 Harmadik felektől behajthatatlan követelések

                                 4.

                                 Természetbeni hozzájárulások

                                 5.

                                 Egyéb (megnevezendő)

                     B. NEM TÁMOGATHATÓ KÖLTSÉGEK ÖSSZESEN

                     C. KÖLTSÉGEK ÖSSZESEN

                        Bevételek

                     Költségvetés

                     Tényleges

                     D.1 „Tartalék az n év első negyedévében bekövetkező támogatható költségek fedezetére” feloldása

                     n. a.

                     D.2 európai parlamenti finanszírozás

                     D.3 tagsági díjak

                                 3.1

                                 tagalapítványoktól

                                 3.2

                                 tagoktól

                     D.4 Adományok

                     D.5 Egyéb saját források

                     (felsorolandó)

                     D.6. Előfinanszírozási kamat

                     D.7. Természetbeni hozzájárulások

                     D. ÖSSZES BEVÉTEL

                     E. nyereség/veszteség (F-C)

                     F. Saját források elkülönítése a tartalékszámlára

                     G. Nyereség/veszteség a nonprofit szabály betartásának ellenőrzésére (E-F)

            Megjegyzés: csak tájékoztató jellegű struktúra. A becsült költségvetés kötelező struktúráját évente közzé kell tenni a pályázati felhívással együtt.

         2. melléklet
         Munkaprogram
         [minden finanszírozási pályázat esetén külön beillesztendő]

         (1)  HL L 317., 2014.11.4., 1. o.

         (2)  HL L 298., 2012.10.26., 1. o.

         (3)  HL L 362., 2012.12.31., 1. o.

         (4)  HL L 333., 2015.12.19., 50. o.

         (5)  HL C 205., 2017.6.29., 2. o.

         (6)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).

         (7)  A nemzetközi számviteli standardok alkalmazásáról szóló, 2002. július 19-i 1606/2002/EK európai parlamenti és tanácsi rendelet (HL L 243., 2002.9.11., 1. o.).

         (8)  A Tanács 2185/96/Euratom, EK rendelete (1996. november 11.) az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról (HL L 292., 1996.11.15., 2. o.).

         (9)  Az Európai Parlament és a Tanács 883/2013/EU, Euratom rendelete (2013. szeptember 11.) az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).